Zu zara..., Joseba Zulaika\nHementxe eseriko gara, egurra erre dadila utziko dugu, auspoari noizean behin eman, musika txandan jarri, karizia nahi banauzu. Ni gustora nago hemen. Beheko suagatik ez balitz ere atsegingo nuke zurekin hemen egotea. Zu etorri izan ez bazinen ere, ni etorri ez banintzen ere, atsegina da toki hau. Ez dugu esango bata bestearengandik etorri garela ere.\nHitz zentzugabe batzu besterik ez zaigu gelditzen hainbeste denbora iragan ta gero. Iritsi ezin garen parajeak urrutitik deskribatzea tokatu izan balitzaigu bezala. Begiratu isildu gogoratu ikaratu. Ipuin xelebre hauek besterik formulatu ezinik. Zahartzaro geldi bat bezala.\nUrrengo eguerdian etxeratzean haur tipia estazioan zai edukiko zuen senarrarekin. Haurra korrika urreratuko zitzaion eta bi iztarretatik helduaz ero bezala muxukatuko zion sabel behean behin eta berriro galdu bide zuen aterbe berraurkituan. Senarraren muxuarekin batera lehenengo aldiz bere bizitzan gezur inportante bat esan beharraren larritasunak estutuko zion bularra.\nDefendatuko zen pentsatuz gogoz bakarrik faltatu ziola, ez zedukala infideltasun espiritual bat zergatik aitortu beharrik.\nSarritan esana zion bere buruari ez zela ezergatik kulpable, bizitzearen sortea hartu edo uzteagatik ere ez. Lehen haurtzarotik bortizki bizi izana zuen gaizki zegoenaren larridura esplikaezina. Agindu bat hausteak ezer ederrik gorde ez izanik ere derrigortasun bat gertatu zitzaion txikitandik. Geroztik bere harreman guztiak libertade gabeak zirela iruditzen zitzaion, edonon obligazioak egiak aginduak fideltasunak nezesidadeak sumatzen zituen. Noizean behin bere konzientziaren alderik sekretoenean galde zezakeen, eta hau guztia bertan behera utziko banu zer. Besteen kondenaziotik libre samar senti bazitekeen ere, bere baitan altzatzen zen abosa galdekatuz abisatuz bultzatuz kondenatuz. Bere egitazko historia ezagutzekotan bere kulparen historiak erakutsiko ziola gauza ebidentea zen.\nHaurtzaroa gogoan zuen; haur batek hainbat etsipen bizi ahal izateak ikara sortzen zion artean. Zazpi urtekin izan zen lenengo aldiz, udaberri arratsalde tristeziatsuan zelai isil eguzkiz horiztatuetan zehar kilkerren abestia inolaz gozatu ezinik, munstro bat bezala sortu zitzaiola barrenean bizitzara ez jaio izanaren desio espantagarria. Gero sarritan esperimentatuko zuen gorroto berdina etsipenik umezurtzenetan, zergatik izan naiz ni madarikazio eterno hau sofritzera kondenatua. Lehen haurtzaro hartatik aurrera bere kulpa sendimendua esplotatu zuten maisu eta apaiz berdugo haiek ezin ditu ahaztu. Agian bere defentsa bakarra gorrota ahal izatea izango zen, haurraren begietan gorrotoaren brilloa konkistarik garaiena bezala, bai bai bai esaten dio aboz batek zutiturik.\nMaitasuna urteetan irakatsi zioten. Haurtzaroko inozentzia zuria edozein momentutan rekupera ahal izateko jantzi hornitua zen maitasuna. Guztiak signifikazio bat zuen. Munduaren bihotzean bizi ahal izateko intentzio ona aski zuen. Ordena mitiko haren ordaina zoriona zen. Etsipenaren ikaran erortzean oraindik ere haurtzaro hartatik zintzilik egon nahi luke.\nNolahala ahulezia akabaezinetik eskapatzea zen, nolahala beste gizonekin bizi ahal izatea, ansietatearen nahasmendu estuan atrapatua ez gelditzea. Edozein ordena imajinatzea ere konsolamendu engainoso bat zela eta kausa guztiak sinismena matentzeko trukoak zirela ikuserazteraino behartu zuten. Eskapatze derrigor batetan enpeinaturik zegoen hainbeste erlijioetatik hainbeste obligazioetatik hainbeste aberrietatik hainbeste opresiotik.\nHiru alabaren ama maitagarri hura beso artean indiferentziaz zedukan bitartean leheneno aldiz konturatu zen maitasunarentzako kabidarik ezin zela egon bere baitan. Larritasunak bere gogoa osorik betidanitik okupaturik eduki izan balu bezala sumatzen zuen. Libre gelditzen zitzaizkion indarrek inpotentziazko egoera enigmatiko haren destruziotik gordetzeko ahalegin desesperatu bat ziruditen. Ahalegin horrek noizean behin maitasuna esaten zitzaion lilura urdin batetan sinestera gidatu zuen, azkenean arnasa libre bat ezagutuko zuelaren itxaropenarekin, baina laister esku artera eroriko zitzaion engainoa jostailu apurtu bat bezala. Lilura haiei eustera entseiatzen zen halere, beti iheska urruntzen zitzaion ezinezko armonia haren atzetik.\nBat batean galdetzen dizu, eta zure senarrak zer esango du gau honetaz. Begietan zalantza errugabe bat dibujatu zaizu, esanaz bezala orain senarra atormentatu behar al dut, nik ez diot berari minik eman nahi, neretzat lehengo berbera izaten jarraitzen du, ez dago zergatik gau honengatik sufri dezan. Eta nola agertuko naiz ni zure sanarraren aurrean zurekin oheratu naizela jakin dezanean, galdetzen dizu berriro. Errukia eskatuz bezala bigundu zaizkizu begiak, erantzuten duzu gogoz bakarrik faltatu diot, gorputzez ez diot faltatu gorputzez ezin izandu zara nere barrura sartu badakizu. Hori esatean garbi konturatzen zara senarrari ezkontzaz agindutakoa ez zela izan fideltasun espiritual bat. Eta zuk zure neska lagunari esango al diozu, zer pentsatuko du nitaz, galdetzen duzu zuk ere. Segidan konbentzimenduz esaten duzu, zure eta nere artekoa bakarrik izan da hau guztia, ez du inork zergatik jakin beharrik. Senarrarekin nola konpontzen zaren galdetzen dizu. Batzuetan egitazko tortura zait beste gabe bere presentzia, bera anulatu beharra sentitzeraino iristen naiz, beldurra ematen dit zertan amaituko dugun pentsatzeak. Uste dut ez dudala inoiz benetan maite izan. Errukiagatik ezkondu nintzen berarekin, mozteak emango zion pena ebitatzearren.\nBere gauzarik inportanteenen sekretoa ezagutzeko sei urte zituenez geroko uda haietara itzuli besterik ez zuen. Gurasoek osaben baserri apartatura bidaltzen zuten derrigoruturik, bera bezalako neskakoskor baten zerbitzuak behar baizituzten osabek. Herrira ezkonduta zegoen bertako alaba ere etortzen zen haurrekin baserri aparpatura uda garaian. Bi edo hiru urteko haurra zaintzea izaten zuen baserriko eginkizunetatik bat. Ama-alaba haiek noiz etorriko ziren ikara etsian espero izaten zuen. Haurraren ama eta osaba-izebak soroan lanean zeuden bitartean berak haurra hartu eta mendi aldera ibilaldi bat ematea izaten zuen agindu. Gogoangarriak ziren ordu haiek. Haurra negarrez hasten zitzaion eta ezin izaten zuen isildu. Inoiz ezingo zuen konpreni zergatik haur haren negarrak hainbeste tortura zezakeen. Erruki bizitan kasikan negarrez otoi egiten zion, ez negarrik egin ez negarrik egin ez negarrik egin. Baina haurra ez zen isilduko amaren nahian. Larritasun bortitz batetan erortzen zen, tripak nahastutzen zitzaizkion, eta ezinkizun neurrigabean malkoz bustitzen zitzaizkion begiak. Ez negarrik egin eskatuko zion bigun bigun behin eta berriro. Haurrak ezin zezakeen neurtu zenbateraino zulatzen zuen haren baitan zegoen izate umezurtza bakartia. Amak haurra pasiara eraman zezala agintzen zionarekin batean larriak bularra betetzen zion eta ikaraturik erantzun, baina negar egiten du baina negar egiten du. Amaren erantzun kupidagabea jakina zen, berdin dio isilduko da emaizkiozu gerezi batzuk. Ez, ez da isiltzen, esateko indarra aurkituko zuen artean. Bai bai gaur ez du negarrik egingo, bukatuko zuen amak azkar. Eta derrigorrez eraman behar izaten zuen haurra. Esku tikitik heltzen zion, poliki poliki urrutiratzen hasten ziren, amarekin ez zegoela konturatzen zen bezain laister zotinari emango zion haurrak. Ez negar egin ez negar egin ama hortxe dago, esango zion alferrik. Errukirik krudelena eta ama haren kontrako sendimendua batera altzatzen zitzaizkion. Egoera hura denboratik kanpo zegoela zirudien, egoera hartan inoiz eskapa ezingo zuen enigma astun geldia ezkutatzen zen. Etsipen hura sentitzen zuen bakoitzean betidanitik ezaguna zitzaiola zirudien, beti egoera eternal hartantxe egona zen. Begiekin eskatzen zion berataz kupida zedila, isil zedila, ez negarrik egin ez negarrik egin. Aurrera gehiago jarrai ezinik ordua baino lehen itzuliko zen haurrarekin etxekoengana, egin dugu buelta esanaz. Beldur zuen amaren erantzuna jasotzeko, ez zarete joan menditxoraino. Bai bai, baieztuko zuen errukia eskatuz. Oraindik goiza da, eman beste buelta bat. Zerupean ez zegoen gordelekurik beretzat. Adore ezkuturen bat aurkituz oraindik erantsiko zuen, baina negar egiten du. Berdin da isilduko da, betiko erantzuna. Bazekien ez zitzaiola ezer gertatuko haurrari, bazekien haren ama han zegoela, eta etxea, eta behar zuen guztia, eta negarra isiltzen ez bazuen berak ez zuela errurik. Baina burutapen hoietaz bere gogoa segundo batetaz entretenitzea ere ezinezko zen haurraren negarraren presentzian. Osaben baserri madarikatu hartan zegoen, zazpi-zortzi urteko ume bat artean, familiatik urrun, lagunik gabe, halaz ere hori guztia soporta zitekeen, baina bera baino haurrago zen haren negarrak guztia zeharo inposible egiten zuen, zergatik egin beharzuen negar berarekin zegoenean.\nEzkontzara ere haurtzaroko agonia haretxek behartu ninduen. Gure relazioak mozten bagenituen hain umezurtz geldituko zen bera, otoi huraxe konturatu gabe nitaz jabetu zen, ez nigatik sufri ez nigatik sufri ez negarrik egin. Gaur gauean ere berriro haurtzaroan bezala aurkitzen naiz, badirudi beti hementxe bizi izan naizela.\nBestalde gizon ona da bera, eta seguru sentitzen da bat bere ondoan. Bere eritziak inposa nahi dizkidanean ni dominatu behar handi bat agertzen du. Heziketa diskusioetan hasten geranean, gero eta ugariago direnak, nere onetik ateratzen nau, nola da posible ez dezala gehiago ikusi. lkastolan gertatutako zenbait arazoetan ideiak erabat diferenteak genituen eta mundu guztia ohartu zen gure artean zerbait ez zebilela ondo.\nAurpegian legunki jarri zion eskua. Karizia batek inportantzia osoa hartzen duen momentu hoietako bat zen hura. lndar nahastu hari saldurik aurkitzen ziren derrigortasun hartan elkarren barkapenaren antza zuen kariziak, beren arimetan gertatzen ari zenaren responsable ez zirela sentitu behar bat, elkarren presentzia larriari eutsi nahi zioten bitartean.\nBeste behin lehengo toki berdinean erori gara, guztia lehen bezain estrainoa da, gure begiak ezer gabe dardaraz daude. Erre usain huraxe bera dago oraindik ere. Zer gertatzen zaigun ezer asko esplika ezin badugu ere, gero eta ezagunago zaizkigu lur hauek, kasikan jakinduria baten atarian bageunde bezala.\nBesteetan ama larri bat jarriko zaik, aurpegiko lineak trazo gogorrez dibujatzen zaizkik, tensio gorri bat igoko zaik bularrean gora begietako zainetaraino, amaren sabeletik irtetzeko momentua iritsi izan balitzaik bezala. Inork ez dik esplikatuko zerk apartatzen hauen izkina hortara. Arnasa estutzen zaik, haizeak aurpegian jotzen hau eta ezin zaik bularretara sartu, ondoraino hustutzen dituk birikak arnasaren ritmoa rekupera nahiaz, atentzioa ezin duk hire arnasean bakarrik eduki, laister berriro bularrean zerbait trabatutzen zaik, pentsatzen duk nonbait hire historian egon behar duela edo hire aitarenean estutasun horren esplikazioa.\nBadakik gogoeta batek ezin duela ezer alda. Agian besterik ezean amodio ero baten sendimendu umezurtzak salba hindeke, besterik ezinean haize erori hau bortizki besarkatu, superbizitzeko zor zaian zorion piska lortuko duan itxaropena gorde oraindik, maitagarri izango zaian lurren bat sortu sendimenduz borondatez emozioz, haurrak amari eusten dion derrigortasun beroaz.\nBere beso artean deskantza zezala eskatzen zion. Atsedenak nonbait egon behar zuen. Gozamena hurbil aurkitu behar zela sinesten zuen hilargi palidoaren argi isilak urrutitik atsedena eskaintzen zion bakoitzean. Bazirudien gozamen guztiak beti urrutiko zelairen batetan esperimentatu behar zituela. Atsedena desira bakarra bazuen ere ezin zion utzi beragana zedin, ezin zitzaion ideki bere egitazko desirari, zoramen haren azpian sabela korapilo bat egiten zitzaion. Baina ez dizut minik emango esango zion.\nGorrotagarri iristeraino egiten zitzaion ondoan etzanda zedukan gorputz gazte hark beragan zuen boterea. Jolas inozente batetan bezala liluratzen zuen gero krudeltasun haietan ito zorian uzteko. Ez zen hark hainbeste lilura merezi zuelako, berak ere ezin zuen jakin nolatan enajenatzen zuen neurri grotesko haietaraino. Haren desirarik ez edukitzea desiragarri zitzaion, jolas haiek desanparo hartan bukatuko ezbalira, zorabio hark hala hautsita utziko ez balu.\nHurrengo goizean kalera irtetzean gorputz ezkutuaren bihotzeraino sartuko zitzaien eguzki motela beren barne ikaratua lasaitasun beroaz laztanduz. Beren buruei esango zieten atzo gauekoa zeharo iragana da, Baina beren muskulo bakoitzak erraz nabari zezakeen bezpera gaueko ansietate zuriaren dardara erraietan begietan arnasean.\nErreka lehen bezain ederra zen, paseoko zuhaitz ostogabeak lehen baino esankorragoak ziren, gorputzak lehen baino beroagoak, beren menteetako munduen margoak inoiz baino biziagoak. Eta halaz ere guztia beheraka zihoan, guztia esplika ezineko larritasunez betetzen zen, edertasun guztia erabat alferrikako zela sentitzeraino, sentitze guztia erabat alferrikako zela sentitzeraino. Esan zitekeen norbaiten ordena inplakableak kunplitzen zihardutela.\nIzan ere gogoan hartzekoa zen nola zenbait egoeretan beren izate fisiologiko guztia hain erraz aldatzen zen, hitzegiteko era begirada arnasa zeharo nahasten zitzaizkien. Saiatzen ziren gauzari ez zedukan inportantzia kentzen, dardara zentzugabe hura uxatzen. Baina mugimendu sare hura beren dominio razionaletik kanpo gelditzen zen, ordurako ez zen egoten zer eginik eta ansietateari bere gisara uzten zioten. Sentipen denek beren buruak nola defendi inguratzen zitzaizkien bitartean, begiak automatikoki gogortzen zitzaizkien, eta beren barrengo nonbaitetik inpotente presentzia ahal izaten zuten beren gorputzetan libratzen zen burruka. Eskerrak goiz haietara ohiturik zeudela, ezingo zioten gauzari inportantziarik erantsi, burukomin edo ulzera bat bezala hartzen zuten.\nZaude hementxe, erreguka hasiko ziren, itzul nazazu nere jolas tipira, nere emozio leunen aire isiletara. Ez dut nahi zentzu gabeko absurdo hori edozein momentutan hementxe zai estridentzia alfer hori. Erregu guztiak ezin zuten korapilo hura askatu.\nObsesionaturik nadukazu, zapi zuri bat bezala jarri zinen nere zeruan, geroztik dena sabel borobil bigun epel gertatzen zait. Zure sabelaren beroan hasi zen oro, gero zure besoen indarrean jarraitu zuen, haurtzaro osoa etsipen bihurtu zenidan, hesteetan korapiloak, bularrean haizea gelditurik, infernua salida bakarra. Zapi zuri krudelak haur indefensoari edozein eternidaderen espantua esiji zezaioken, gauzarik banalenak neurri orokor absolutoen misterio madarikatuaz Kastiga nindekeen. Zure obsesioa nola abandona dezaket, erortzen naizen bakoitzean zure beso persegitzaileetan altzatua aurkitzen naiz.\nEleizako beloa urratu zaizue, baina zapi zuria oraindik hor dadukazue, obsesio luzea sinboloak epeltasuna, oraindik edozein misteriok kastiga zindezkete. Muraila altuaren kontra buruz jotzea alferrik zaizue, borondatearen harmak ez dizute balio, obligazio bat dela sinesteak ere ez. Epelaren beharrak krudelkeria guztien eskuetan uzten zaituzte.\nInpotentzia, masturbazioa, birjinitatea ziren gai interesanteenak. Realitate hoietxek azaltzen zuten beste realitate zabalagoa, gizartearena iraultzarena konozimenduarena.\nBakartade hori hireganatzen denean badakik betidanitik horrela izan dela. Bortitza izan beharraren agindua altzatzen zaik. Ez zegok itzultzerik ez zegok tronpatzerik ez zegok lilurarik hau duk egun bakarra. Krudelkeriaren eta estupiditatearen mundua. Edonor gure jabe edonor gure salbatzaile. Hire indibidualitatearen jokoa ezagutu edo hautsi egitera iritsiko haizela pentsatzea oraindik posible zaik. Mundutik aparte sentitzera behartzen hauen lege zentzugabe hori deusezteak guztia alda dezakeela iruditzen zaik. Kontura gabe hain erraz gauzarik abstraktoenetan zintzilik gelditzen haiz higan inoiz gertatutako historiarik signifikatiboenak gordetzen diren zelaian. Baina ez dakik hitz hauek ere hireak ote diren.\nHalaz ere gaur aterbe batetan erori garela dirudi. Mugimendu bortitz hau oraindik hemen. Ez zaigu ajola bere signifikaziorik. Oraindik indarra hemen dago, olatua hautsia izan daiteke, mugimendu honen balantzak sortzen digun grina. Nahi dugu. Lehenago ere egonak gara gu hemen. Guztia hementxe dago, olatua leher dadila.


Bilboko Portuak bi urte lehenago lortu ditu 2020rako aurreikuspenak | Ekonomia | Berria\nNoiz sortua: 2019-03-28 00:30:00\nBilboko Portuak bi urte lehenago lortu ditu 2020rako aurreikuspenak\n35,6 milioi tonako trafikoa izan du 2018an, datorren urterako esperotako datua. Erdiko kaiaren lehen fasea amaitzear, lehen itsasontziak 2020. urtean hartzeko prest egongo direla dio Ricardo Barkalak\nRicardo Barkala, atzo, Getxoko gurutzaontzien terminalean Bilboko Portuaren plan estrategikoaren lehen urtearen balantzea egiten. LUIS JAUREGIALTZO / FOKU Tamaina handiagoan ikusi\nBilboko Portuak aldeko haizea dauka. 2018-2022 epealdiko plan estrategikoa abiatu zuen iaz, eta lehen urterako gainditu ditu 2020. urteko aurreikuspenak. Urte horretarako, 35,5 milioi tonako trafikoa espero zuen, baina bi urte lehenago bete du helburua, 2018. urtean 35,6 milioi tonako trafikoa izan baitzuen. Plan estrategikoaren epealdia amaitzen denerako, trafiko helburua 37,5 milioi tonatan jarria dago, eta kopuru horri eusten dio Ricardo Barkala portuko presidenteak, lehen urtea espero baino hobeto joan arren: «Aurreikuspen ekonomikoen arabera atzeraldi ekonomikoa etorri daiteke, eta hobe da tentuz ibiltzea».\nPlan estrategikoaren lehen urtearen balorazioa egin zuen atzo Barkalak, portuko jarduerarekin zerikusia daukaten arduradunen aurrean. Getxoko gurutzaontzien terminaleko harrera gunean jarritako taula baten gainetik, esan zuen 2018a «urte ona» izan dela. Eta ez da gutxiagorako, urtero trafikoa %2,7 handitzea aurreikusten baitu plan estrategikoak, eta iaz %4,1 egin baitzuen gora. Errekorren urtea izan zen, gainera: inoizko edukiontzi gehien esportatu eta inportatu ziren (638.447), eta bidaiari gehien jaso zuen urtea izan zen —ferry eta gurutzaontzienak batuta, 200.613—.\nZenbaki horiekin, ardatz Atlantikoko portu nagusia da Bilbokoa. Atzetik ditu Naonedekoa (Bretainia), 32,5 milioi tonako trafikoarekin, eta Gijongoa (Espainia), 19,6 milioi tonarekin. Aurten, gainera, Bilboko portuaren trafikoa %1,5-2,5 haziko dela esan du Barkalak, eta 2020. urtetik are gehiago hazteko aukera edukiko du. Itsasontzi gehiago amarratzeko lekua egongo da eskuragarri, portuko erdiko kai muturraren lehen fasea amaituta egongo baita. Lehen itsasontziak hartzeko prest egongo da datorren urtean, eta dagoeneko enpresa batzuekin harremanetan jarri dira portutik kaia merkaturatzeko.\nKai berriaren bigarren fasearen lizitazioa aurten egingo dutela ere aurreratu zuen Barkalak, eta lanak hurrengo urtean hastea espero duela. Era horretan, Bilboko portuak egun duen arazoetako bati aurre egin ahalko dio. Hau da, okupazio tasa handia dauka, %87koa, Espainiako Gobernuaren menpeko beste portuen batezbestekoa baino %24 handiagoa. Erdiko kai muturraren lehen fasea amaitzen denean, okupazio tasa %83ra jaitsiko da, eta ahalmena handituko.\nTrafiko gehiago hartu ahal izango du portuak, baina lehengaiak bertara iristeko azpiegitura garrantzitsua da hegoaldeko tren saihesbidea. «Proiektu estrategikoa», Barkalaren arabera. Atzo aurreratu zuen Espainiako Aldizkari Ofizialean laster argitaratuko dela proiektuaren inguruko ikerketa informatiboa. «Atzerapausorik gabeko fase batean sartuko da horrela saihesbidea».


Dantza kreazioari bereziki itzulia, Hartzaroren 9en urte hau, dantzari, dantza asmatzaile, Pariseko «Centre National de la Danse» ko pedagogiko arduradun den Anne Marie Reynaud-ren gerizapean iraganen da.\nMizel Theret Koregrafoa eta Mariya Aneva antzerkilariaren laguntzarekin, Uztaritzeko ihauterietako Zan Pantzarren berpiztearen hogoigarren urteakari, Errobiko Kaxkarotetako 100 dantzari soinulari eta antzerkilariek «Hartza Iguzki» deitu ikusgarri berezia sorrarazi dute. Afrikar dantza Kossiwa taldea, Basusariko Biez Bat, Burrunkako perkuzio gaitero segurtatuko dute bigarren ikusgarri bat kreazio horren ondotik Kiroleta berotu eta bereziki antolatu batean.\nHARTZARO 2005 Egutegia\nOrtzirailea Otsailaren 4an\n**Arratsaldean – 6etan Latsan:**\nOndotik Thierry Truffaut-ren mintzaldia «120 urte kaxkarot ohitura Uztaritzen». Filmaren ondotik elgar hizketa.\nArratsean 9 etan Latsan: Kontzertua, sarrera urririk\nMixel ETXEKOPARren (txülüla, kantu) ongi etorria, André GABRIEL (okzitaniako galoubet) Marseilleko CNRko erakaslea Marie France ARAKELIAN (pianoa).\nIAZAR Baionako CNR barnean sortu soinulari taldea (piano, eskusoinu, kobrezko tresna, kantu eta perkuzioak : euskal, afrikano eta jazza musika oinarritzat).\nGaueko 11etan Ttirritta ostatuan\nPAKO-MARIEDER Folk-Rock soinulari taldea\nLarunbata Otsailaren 5an\nGoizean 9tan Latsan “Xerri Hiltzea” : Betsulari, Txixtulari, Gaitero eta Trikitilari. Lapurdiko Plazan “Ihauteria merkatuan”. Turismo bulegoak antolaturik mozorro edo maskatze lehiaketa.\n10etan – Txixtu ikasketa : Lagunen etxean, 40 txixtulari. Merkatua alaitzea. 11 ½ tan Bilgune pilota plazan Mutxikoak Erdizka taldeko soinulariekin.\nArratsaldean 4etan Latsan 40 txixtulari ikasleen konzertua 5 ½ tan Hiribeheretik Kiroletarat txixtularien ibilaldia\nBI IKUSGARRI KIROLETAN (berotua eta bereziki antolatua)\n6etan «Hartza Iguzki» 100 dantzari, soinulari eta antzerkilari. Uztaritzeko Ihauteriko Zan Pantzarren berpizte hogoigarren urteakarri asmatu ikusgarri berezia.\n9etan «Dantza Kreazioa»\nSpeiz Banako – Bum Bada Bum : Basusariko Biez Bat\nBurrunka Perkuzio eta gaitak suzko pilota eta dantza asmaketaren laguntzaile\nPlissé Soleil – Flora Thiefaine afrikanoak kudeatzen duen KOSSIWA dantzari taldea. Gaia, Afrikan sasoin bakotxari lotuak diren lanak garaikide korregrafi batean..\nSarrerak : 6etan eta 9etan 10 € ikusgarri bakotxa Bi ikusgarri horientzat 15 € (12 urtez petik urririk ) Aitzinetik tokiak segurtatzeko : Turismoko bulegorat deitu (05 59 93 20 81)\nIgandea Otsailaren 6an Ihauteriako ohiturak\n9etan Latsan sukaldaritza lehiaketa. Gaia : bildoxkia „Txilindron“\n1etan Ihauteriko bazkaria (15 €) lekuak mugatuak. Aitzinetik segurtatzeko : 05 59 93 16 37 Soinulariak : Amanitak trikitilariak, Uztaritzeko txixtulariak, Xingudiko gaiteroak\nGoizetik KAXKAROTAK : aspaldiko ihauteri ohitura, dantzari, eskelari eta soinulari multzoa karriketan.\n8 ½ tik 11 ½ arte Hiribeheren - 12etan eliza aitzinean : kaxkarota taldeen elgarretaratzea - 12 ½ tik 2 ½ arte Purguko karriketan\nHiribehereko Pilota plazan Xiba elkartea antolatzaile\n10tik 11ak arte : pilota joko ikastaldia haurrentzat\n11tan Laxoa partida ( Bote Luzean) Gipuzkoa-Lapurdi (Euskal Selekzioaren alde elkarteak antolatua)\n3tik 5ak arte : Herri Jokoak haurrentzat\n5ak ½ tan Latsan „Dantza Piko“ „Patxi & K°“ rekin eta Sukaldaritza lehiaketaren emaitzak.\nAstelehena otsailaren 7an\n6etan Lapurdi gelan mintzaldia. Gaia : "Ohiturak eta kreazioa" Mintzalariak : Jacques BLANC Bresteko Scène Nationalekoa - Christine MARTIAL (Euskal Herriko Convention Spécifique taldea) - Xavier DELETTE Baionako CNRko zuzendaria - Lutxi MANCISIDOR - Beñat ACHIARY eta Mixel ETCHECOPAR (Herri soinulariak), Herrialdeko kultur elkarteak, Euskal Kultur Erakundea\nAsteart Gizen otsailaren 8an\nZan Pantzarren berpiztearen hogoigarren urteakari, karrika nagusian gaindi, dantza eta soinu kreazioak : Burrunka – Aker dantza – Maia dantza – Zirtzilen soka - Tirabiran – Su jauzia.\n5 ½ tan “Karrikako konzertu” Hiribehereko pilota plazan TRIBAL POURSUITE taldea ( kobre eta perkizio) eta YANINGA : Afrikako kantu eta soinuak (perkuzioak)\n6ak ¼ tan larunbateko mozoro lehiaketaren emaitzak\n6tik - 8ak arte „UZTARITZEKO ZANPANTZARRA“ Hiribeheretik Purgurat karrika nagusian Uztaritzeko ihauteriko Zan Pantzar ohitura( 250 dantzari, soinulari…)\n7 ½ tan Purguko plazan Zan Pantzarren auzia eta erretzea\n8tan Bilgunen Erromeria: KIKI BORDATXO, Uztaritzeko Txaranga, Gaiteroak, YANINGA, TRIBAL POURSUITE.\nARGAZKI ERAKUSKETA (Michel Palmeiro Gaia : «20 urte Zan Pantzar Uztaritzen» Lapurdiko Liburutegian : Urtarrilaren 29a larunbatetik - Otsailaren 3a ortzegun arte Latsan : Otsailaren 4a ortziraletik - Otsailaren 6a igande arte\n«HARTZA IGUZKI» Ikusgarria\n6etan - KIROLETA - berotua eta bereziki antolatua\nGuttienez hiru mende Kaxkarota ihauterietako ohitura bizirik dagoela Uztaritzen. Zonbeit itxura eta ospakizun molde galdu edo ahantziak izanez kreazioari dei eginez horien berpizte bat bidean dago 1985 tik hunat.\nHogoi urte ohitura eta kreazioa uztartuz doazila batek bestia indartuz. Urrats horrek ospakizun berezi bat merezi zuken. Ospakizun hori ikusgarri berri bat izango da 1985-tik hunat ihauteriakari asmatu dantza soinu erritmo kreazioez osatua : Aker dantza – Zirtzilen Soka - Maia dantza – Hartza Iguzki – Tirabiran – Su Jauzia – Burrunka.\nIkusgarri horren haria zirtzil maskatu bat ihauteri sortzaile diren indar guzian aintzinean doi bat durluzatua: negu bukaeran lurraren iratzartzea, hartza bere gau luzetik ateratzea. Hari hori izango da ere maskak izaiteari emaiten dion doblezkako itxura edo ere bizian borrokan ari diren aurkalariak, gorputza-izpiritua, zintzotasuna-nahikeria, legearen bideeri oldartzea, ihauteriko gehikeriak … eta auzi zigortzailea !\nIkusgarri horren ixtorioari lotura emanez kreazio berri batzuk azken hogoi urte hauetako kreazioen artean kokatuko dira : hartzaren heztea, euskal mitologiari keinu bat, poderea eskuratzeko borrokak, gizaki abereen nahasketak, perkuzio erritmoak … Antzerkilari eta dantzari erakasleez lagunduak ehun bat partaideek eramanen dute ikusgarri hori : abere, gizartekari, izpiritu, zirtzil, auzilari, hartza, mitologiatarrak, kantari, perkuziolari, soinulari\nAntolatzailea: ERROBIKO KASKAROTAK\nAntzerkizaila: Mariya ANEVA ( Petit Théâtre du Pain)\nKoregrafia: Mizel THERET\nSoinuak: Rémy GACHIS – Beñat ACHIARY – Pierre VISSLER Beñat AMORENA – Pascal GAIGNE – Jean-Christian IRIGOYEN\nMaska eta jauntziak: Cathy LAGACHE – Bernadette IBARBOURE – Lontxo YRIARTE (Petit Théâtre du Pain)\nArgiak: Tof SANCHEZ ( Petit Théâtre du Pain) – Roger HIRIGOYEN\nTeknikalari: Roger HIRIGOYEN (argiak) – Ernest HIRIGOYEN (soinua)\nSarrerak : 10 € (12 urtez petik urririk). Aitzinetik tokiak segurtatzeko: Turismoko bulegorat deitu – 05 59 93 20 81


Tom Sianiren artikuluak Martech Zone\nArtikuluak Tom Siani\nTom lineako marketinean aditua da, 5 urte baino gehiagoko esperientzia du industria digital honetan. Gainera, marka ezagun batzuekin elkarlanean ari da trafikoa sortzeko, salmenta inbutuak sortzeko eta lineako salmentak handitzeko. Artikulu ugari idatzi ditu sare sozialen marketinari, marka marketinari, blogari, bilaketaren ikusgarritasunari eta abarri buruz.\nAsteazkena, otsailak 17, 2021 Asteazkena, otsailak 17, 2021 Tom Siani\nBa al dakizu bideo marketinak zure higiezinen negozioaren presentzia linean duen garrantzia? Eroslea edo saltzailea zaren arren, marka identitate fidagarria eta entzutetsua behar duzu bezeroak erakartzeko. Ondorioz, higiezinen marketinaren lehia oso gogorra da, ezin baituzu negozio txikia erraz bultzatu. Zorionez, marketin digitalak tamaina guztietako enpresei ezaugarri erabilgarri ugari eskaini dizkie marka ezagutzea handitzeko. Bideo marketina da


Elizan intsumiso - GARA\nJoseba Iturbe, M� Tere Urrutxi eta Enrike Larra�aga (*) Kristau talde baten izenean\nGotzain batzuek ezin dute eraman berea ez den beste ahotsik eta erreferenterik sortzea eta indar hartzea. Fedearen irakaspenaren monopolioa berea dutela uste dute eta zuztarretik ateratzen saiatzen dira erreferente berriak, erne orduko\nLoiolan harrapatu gaitu Euskal Herriko elizbarrutietako kristau talde bat Joxe Arregi Frantziskotarren Ordena uztera doalako berriak. Tristura eta ondoeza eragin du gutako askoren artean Arregik hartu behar izan duen erabakiak. Seguru gaude egonezina zabalagoa dela, euskal kristau elkarteetan eta are gizartean ez dela ulergarri, ez onargarri inor isilarazteko Elizako zenbait buruk hartua duten bidea.\nGaur egun, Ebanjelioaren eta kulturaren ikuspuntutik, gizon-emakumeon eta herrien ukaezineko eskubide bat da askatasuna. Nazareteko Jesusengan ageri zaigun askatasuna maite dugu eta behar dugu gizartean, are eta gehiago, Elizan ere bai. Badakigu instituzio guztietan, tradizioak gaurkotzeko ahaleginetan, neurri edo kontrol batzuk beharrezkoak direla, baina kontrol horiek demokratikoki kudeatu behar dira, gardentasun osoaz, hots: informazio ageri osoaz eta inoiz ere, agintariaren iritziaren arabera; Joxe Agirreren kasuan ez dira bete baldintzok. Zergatik ez dute esaten Joxeri zer leporatzen dioten? Gu geu urteetan ibili gara Joxerekin ukondoz ukondo eta ez dugu inoiz ere «heresiarik» nabaritu. Alderantziz baizik, Jesusen ikasle leialak izateko aholku eta proposamen onak besterik ez ditugu berarengandik hartu.\nGaurko hainbat gotzain eta eliz arduradunek ez dute nahi askatasunik beren elkarteetan. Hitz erdirik atera gabe, beren esanari men egin eta makurtuko zaizkien eliztarrak nahi dituzte. Askatasunak eraginik, kristau fededunak bidegabekeria dagoen tokian salaketa jarri behar du hitzez eta ekintzez, gizartean edo Elizan izan. Joxe Arregi dugu orain eta hemen Eliza katolikoaren historian izan diren makina baten arteko beste biktima errugabe bat, isiltzea eta men egitea onartu ez duelako. Guk ere gure hitza hartzen dugu eta gure erabakia, Ebanjelioaren izenean, mutu ez geratzekoa eta besoak ez tolestekoa, Joxerekin bat egin nahirik.\nElizaren kulturan, bada beste alderdi bat: aniztasuna. Baina gotzain batzuek ezin dute eraman berea ez den beste ahotsik eta erreferenterik sortzea eta indar hartzea. Fedearen irakaspenaren monopolioa berea dutela uste dute eta zuztarretik ateratzen saiatzen dira erreferente berriak erne orduko.\nSinismen giroak berekin du beste ezaugarri bat: konfiantza. Nazareteko Jesusen Berri Ona konfiantzaz jantzia dator eta konfiantzaz janzten gaitu elkarrekiko. Baina hala al da Elizan? Gure elizbarrutietan, Vatikanoko II. Kontzilioa garatuz joan den aldian, tokia egin zaio elizan bizitzeko hainbat molderi. Orain gauzak aldatzen ari dira. Konfiantzari ateak ixten ari zaizkio eta beldurraren iltzez josten ari dira kristau elkartean mugitzen den oro: teologoak, apaizak, laikoak, apezpikuak berak...\nBeldurraren hazia ereinez gero, mesfidantza eguneroko ogia da eta horrek susmo txarraren, gezurraren eta salaketaren generoak ematen ditu fruitu. Joxe Arregik bezala, urrutitik bederen, Nazaretarrari jarraitu nahi diogu eta beldurra garaitu, Jesusengan gure itxaropena jarriz eta gaurko hainbat eta hainbat gizon-emakumerengan uste ona izanez.\nSinetsita gaude Joxe Arregiren giza sentsibilitate finak eta argitasun teologikoak, bere apaltasun frantziskotarrak, askatasunaren bere lekukotasunak eta kristau koherentziak irabaziko dutela azkenean, onak direlako, bidezkoak eta beharrezkoak gaurko Elizan eta gizartean. Eskerrak eman nahi dizkiogu lerro hauen bidez Joxeri, bidelagun dugulako eta hainbat gizon-emakumerentzat ere hurbileko delako. Arduratzen gaitu, horrelako bazterketa-ildoetan sartuak direlako Gipuzkoako Elizbarrutian ez ezik, Baiona, Bilbo eta Iruñeko elizbarrutietan ere bertako eliz agintari izendatuak. Nolanahi ere, Ebanjelioaren argiari jarraitu nahi diogu Euskal Herriko Elizan kristau gizakoiago, elkarte leialago eta gizarte zuzenago bat eraikitzeko gogoz. Askatasunez, konfiantzaz, itxaropenez, itsu-itsu men egin gabe, behar denean intsumiso izanez.\n(*) Joseba Iturbe, Mª Tere Urrutxi eta Enrike Larrañagaz gainera, beste 32 apaiz, erlijioso eta sekularrek ere sinatzen dute artikulu hau.


Avironek azkeneko oren laurdena soberan izan zuen - GARA\nAvironek azkeneko oren laurdena soberan izan zuen\nLE POIRE SUR 1\nAvironi azkeneko oren laurdena sobratu zitzaion herenegun gauean jokatutako neurketan. Zuri-urdinek partida ona egin zuten, aurkariak baino gehiago izan ziren, baina huts baten ondorioz etxekoek berdinketaren gola lortu zuten, eta puntu bakar batekin etxeratu ziren.\nZuri-urdinek sailkapeneko azkeneko postuan jarraitzen dute, baina taldea azkeneko unean osatu behar izan dute, eta hori nabaritzen ari dira. Herenegun, gainera, beste ustekabe bat izan zuten, Texeira Barbosak min hartu baitzuen lehen oren erdia betetzerako. Ez dirudi Ginea Bissauko jokalariak ezer larririk duenik, eta gaitz erdi.\nLehen zatian zuri-urdinak hobeto aritu ziren, eta bigarrenaren hasieran lortu zuten gola. Gauzak ez ziren gehiegi aldatu, eta garaipena lortuko zutela zirudienean, zaplaztekoa hartu zuten. Orain burua altxatu eta aurrera begiratzea besterik ez zaie geratzen.


Egunkari osoa by Argia Ikastola - issuu\nEGUNKARIA 2014KO OTSAILAK 18\nAURKIBIDEA IKASTOLA (1) Oinez basoaren landaketa. Agate deuna. Haur kantari\nELKARRIZKETAK (2,3) Pottokak egun hauetan kazetariak izan gara eta egunkari hau egin dugu.\nNahiari DBHko ikasleei\nMATRIKULAZIO KANPAINA. (4) Puzzlea Keileseko jolasak\nETOR ZAITEZ IKASTOLARA. 18HILABETETIK 16 URTERA Primeran pasatuko duzue!\nERREPORTAIAK (5) Akelarreak Danborradak\nAGENDA (6) Txisteak Denbora pasak\nIKASTOLA OINEZ BASOAREN LANDAKETA EGIN DA. Urtarrilaren 18an, Larunbata, eta 19an, igandea ,Oinez basoan zuhaitzak landatu zituzten â€?Soto de los Tetonesâ€?en, Ebro ondoan.2.700 landare jarri nahi ditugu,Oinez basoa egin nahi dugulako. Oraindik ez dugu bukatu,gehiago landatuko ditugu. Amalurra taldeko laguntzarekin antolatu da dena. Ikastolako gurasoak eta haurrak, beste batzuekin batera landatu zituzten. Alkatea han egon zen ekintzari hasiera emateko. Eguna euritsua azaldu zen eta horregatik ez zen jende gehiegirik agertu.\nAGATE DEUNA EGUNA OSPATU DUGU. Otsailak 14an Santa Ageda ikastolan eta Tuteran ospatu genuen. Goizeko hamarrak aldera, LH3 eta LH4ko ikasleak gelaz-gela koplak kantatzen eta eske joan ziren. Gailetak ,zukuak eta beste elikagai batzuk eman genizkien. Tuterako plazan gurasoak, haurrak eta Beterriko abesbatza elkartu ziren. Kalez-kale kantatzen eta dantzatzen joan ziren. Bukatu zenean, Baserri elkartera txokolatea ratera joan ziren.\nHAUR KANTARIA PRESTATZEN. Ikastolako LH3. mailatik gora aurtengo Haur kantari prestatzen ari dira. Aurtengoa Zangotzan ospatuko da apirilaren 5ean. Ikasle askok parte hartuko dute, 34 kantatzeko eta beste batzuk musika tresnak jotzeko. Aukeratu dituzten kantak hauek dira: -Zortzi orduko ekaitza, Pixontxis musika taldekoa. - Musikaren doinua,En tol sarmientos musika taldekoa. -Ekainak 24,Vendetta -Gau urdinak, Ken zazpi Entseguak patio orduetan egiten dituzte. Lau irakasle daude ikasle hauekin prestaketa egiten: Oihana, Ione, Saioa eta Patrizia, musika irakasleak ,hain zuzen ere. Ikastolakoak 2007an.\nELKARRIZKETA ___________________________________________________ â€œJolasteko eta ongi pasatzeko egin dituguâ€? Nahia Argia ikastolako Heziketa Fisikoko irakaslea da eta elkarrizketa berari egin diogu. Ikasle batzuk Heziketa Fisikoan etxola batzuk egiten ari dira. Non egin dituzte etxolak? Etxolak ikastola ondoko belazetan egin ditugu. Zenbat etxola egin dituzue? Guztira 4 etxola egin ditugu. Haizeak hiru izorratu zituen eta orain bakarrik bat gelditzen da. Zertarako egiten ari dira? Jolasteko eta ongi pasatzeko egin ditugu. Zenbat denbora behar izan dute egiteko? Hilabete pare bat. Nola egin dituzte? Eskuekin. Kainaberak hartu, elkartu eta hostoekin lotu eta estali. Gustatu al zaie ekintza hau? Pila bat Errepikatuko duzu hurrengo urtean? Segur aski bai. Nola gelditu dira? Ongi, pena izan da haizeak eraman dituela. Argazkiak egin al dizkiezue? Bai, blogean daude. Eskerrik asko Nahia zure denboragatik.\nELKARRIZKETA ___________________________________________________ â€œ Ikastola usteak pena handia ematen diguâ€? DBH4ko ikasleak aurten ikasketak bukatu eta ikastolatik joango dira. Pentsatu duzue hurrengo ikasturtean nora joan?Bai, Valle del Ebrora(5), Benjaminera(5), Eti (2), Donostiara (1), Bergarara(1), San Ferminera(1) eta Arte eskolara(1). Zer moduz egon zarete ikastolan? Bikain, esperientzia oso ona, primeran, eroso eta gustura.Batek gehienetan ongi esan du. Hemengo ikasketak zailak izan al dira? Erantzun desberdinak egon dira eta errepikatu direnak: DBH3tik aurrera zaila, batzuetan zaila eta ikasgai batzuk besteak baino zailagoak. Asko ikasi al duzue? Pilo bat, gehienetan bai, txuleten laguntza izan dugu, gero eta gehiago... Zer da gehien gustatu zaizuena? Lagun asko egiteko aukera, irakasleen tratua, euskarazko klaseak eta ikas â€“ bidaiak. Eta gutxien? Ordutegia, etxerako lanak, azterketak eta ikasi behar izatea. Zoriontsu izan al zarete? Bai, azterketa garaietan izan ezik. Pena ematen dizue ikastola uztea? Pena handia ematen digu. Bi pertsonei ez, zerbait desberdina probatzeko gogoa daukatelako.\nMATRIKULAZIO KANPAINA ___________________________________________________ Otsailaren 8an ikastolak matrikulazio kanpaina barruan ekitaldi bat antolatu zuen keilesen.11:00etan ospatu zen. Gure ikastolara jende gehiago etortzeko egin genuen, animatzeko. Herri jolasak, hankapaluak, ipuin kontalaria eta tailerrak egon ziren. Gurasoak, haurrak , aiton-amonak eta Tuterako beste batzuk etorri ziren.\nMatrikulazio kanpaina barruan, beste ekitaldi bat antolatu dugu. Otsailaren 5tetik 13ra ikastolan puzle erraldoi baten zatia egon da. Gela guztiak margotzera joan gara. Oso koloretsua eta polita geratu da. Puzzlea Iru単era eramango dute eta puzzle handi bat egingo dute beste ikastolakoek egindako piezekin batera.\nERREPORTAIAK ________________________________ Akelarreak FONTELLAS. POTTOKAK.\nSorginek kobazulo batean egiten zuten festa da. Gauean sorginak kobazulora joaten ziren. Akerra gurtzen zuten. Sorginek sendaberrak egiten zituzten jendea sendatzeko. Kristauek gaiztoak zirela pentsatsen zuten eta erretzen zituzten. Zugarramurdiko kobazuloa oso ospetsua da. Euskal Herriko beste kobazulo batzuetan ere ospatzen zituzten eta Europako beste leku batzuetan ere.\nEUSKAL HERRIKO DANBORRADAK FONTELLAS. POTTOKAK\nDanborrada urtarrilaren 19 eta 20an ospatzen da. Euskal Herri batzuetan egiten da: Donostian, Azpeitian, Tolosan, Zarautzen, Arrasaten, Mutrikun, Lakuntzan, Tafallan eta Andosillan..\nDuela asko gerra bat egon zen Espainia eta Frantziaren artean, horregatik danborrada egiten da, Euskal Herriko pertsona batzuk , Karlistak, beraiekin joan zirela gogoratzeko. Danborradan ,gehienetan, militarrez edo sukaldariz jantzita ateratzen dira.\nAGENDA ___________________________________________________ TXISTEAK -Aita, handia egiten naizenean amonarekin ezkonduko naiz. -Baina, semetxo, nola ezkonduko zara,ba, nire amarekin? -Eta zu ezkondu zinen, ba, nirearekin…\nEZETZ ASMATU  \n-Noiz jaio zinen zu? -Ez naiz oso ongi gogoratzen vaina larunbaten bat edo iganderen bat zela uste dut nire jaioteguna. -Eta nola dakizu hori? - Egun hartan ez nintzelako eskolara Joan.\nBi zifra ditu Hamarrekoen zifra 4 da Bi zifren batura 10 da. Zein da?____________________\nHiru zifra ditu. Berrehun baino txikiagoa da. Batekoen zifra 0 da. Hamarrekoen zifra 6 da. Zein da?______________________\nGURUTZEGRAMA 1. 2. 3. 4. 5.\nDiru asko dueña. Irabazlea. Euskaraz dakiena. Bizarra daramana. Marrak dituena.\nPottokak, los alumnos de 2º de Primaria han sido por unas semanas periodistas y para ello; ahn conocido la redacción y la rotativa, han reco...


Leioako mugimendu feministak goizetik hasiko da lanuzteak eta mobilizazioen berri emanez. Goizeko 10:00etan anbulategiko parkinean batzeko deia zabaldu dute, kotxe karabana egiteko herrian zehar. «Leioako trafikoa gelditu eta kaleak musika feministarekin» alaituko dutela esan dute. 11:00etan Algortarako bidea hartuko dute kotxez, «Telletxe plazan Uribe Kostako emakume feministekin batzeko».\nArratsaldean, 18:00etan geratu dira herriko feministak, Sakoneta Kiroldegiaren atarian: «plazaz plaza, emakumeon borroka aldarrikatuko dugu», diotenez. 19:00etan kalejira musikatua egingo dute Leioako metro geltokiraino. «Metroa hartu eta Bilboko manifestaziora» abiatuko dira elkarrekin. 20:00etan hasiko da Bilboko Jesusen Bihotz Plazatik irtenda.\nEmakumeen eguna, Movilizaciones, Ospakizunak


Aurtengo Bilbao BBK Live bertan behera, 2022an bueltetako asmoz - bizkaie.biz\nAurtengo Bilbao BBK Live bertan behera, 2022an bueltetako asmoz\nBizkaie! 2021-05-18 12:48 Musikea\nGasteizko Azkena Rock be ez da egingo 2021ean.\nCovid-19aren pandemiak gogor jo dau musika jaialdi handien alorra, indarrean dagozan osasun neurriak betetea gatxa dalako halako espazioetan. Bilbao BBK Live jaialdiaren antolatzaile dan Last Tour-ek azken momentura arte eutsi nahi izan deutso aurtengo edizinoa egiteko asmoari, baina, pare bat hileren faltan, ikusi dabe ezinezkoa izango dala. Hortaz, 2021eko BBK Live bertan behera itxi dabe.\nBilboko Kobetamendin egiten dan jaialdia 2022an bueltauko dala agindu dabe. Abstinentzia luze honen ondoren, bueltea sinestezina izango da eta mereziduko dauela agintzen deutsuegu, esan dabe jaialdiaren arduradunek ohar baten bidez. BBK Liven 15. edizinoa izango da datorren urtekoa.\nIgazkoa bertan behera itxi eta gero (streaming bidez egin ziran kontzertu batzuk), bigarren urtez erreskadan ezin izango da BBK Live modu presentzialean egin. Aurtengoa garagarrilaren 8tik 10era izan da egitekoa. Dagoeneko egitarauaren zati bat be prest izan dabe antolatzaileek, eta, besteak beste, nazinoarteko artista handiak egon dira: The Killers, Hendrick Lamar eta Pet Shop Boys.\n2022ko edizinoaren nondik norakoak, tartean egitarauko taldeen zerrendea, garagarrilaren 8a baino lehen jakin eragingo dituela agindu dau BBK Live jaialdiak. Ganera, sarrerak bueltetako moduen barri be emongo dabe.\nGasteizko Azkena Rock Festival be ez da egingo aurten, kasu honetan be osasun arrazoiak tarteko. Atzo, Suzy Quatro artisteak iragarri eban ez zala Gasteizera etorri ahal izango, eta horrek biztu zituan zurrumurruak. Zaleen susmoak baieztau ditue gaur antolatzaileek, Azkena Rock 2022ra atzeratuko dala dinoan oharraren bidez.\nBagilaren 17an izan da hastekoa Azkena Rock, eta egun horretan bertan iragarriko ditue 2022ko edizinoko nobedadeak. Ganera, 2021erako sarrerak erosita dituenei be oharra egin deutse antolatzaileek, hau da, 2022rako balio izango dabela.\nVillasoundek Suave taldea aukeratu dau birea egin daian\nPascal Gaigneren obra bi estreinauko ditu Euskadiko Orkestreak\nUrriaren 29an hasiko da IX. Antzina Folk\nBime Live eta Bime Pro, Bilbon\nMusika Bizian Galdakaon, zemendiaren 5ean eta 6an\n'Euskal Herriko runba', Kilimak taldearen lehenengo diskoa plazan\nEusko Ikaskuntzak Jon Bagües saritu dau\nSoul doinuak nagusi Afrika Bibangen disko barrian\nAstegoien bakarrean egingo dabe IX. MAZ Basauri\nKalakan eta Euskadiko Orkestrea buztartu eta diskoa eta kontzertuak aurkeztu ditue\nXXIV. Agiña Memoriala, urriaren 23an, Bilbon\nAbesbatzen lana herririk herri eroango dau Bizkaia Kantuan zikloak\nEuskal sorkuntzearen ikuspegi zabala emongo dau 49. Musikastek\nVenezuelako Pacho Flores tronpetistea Bilboko Udal Musika Bandeagaz


Lizartzako inauteriak gaur hasiko dira — dantzan.eus\nHemen zaude: Hasiera › Hemeroteka › Lizartzako inauteriak gaur hasiko dira\nLizartzako inauteriak gaur hasiko dira\nDagoeneko prest dituzte mozorro eta karrozak primerako inauteriak ospatzeko; gaur, gibel jatea izango da; ondoren, Otsolar dantza taldekoek emanaldia eskainiko dute\nAurtengoan, 21. aldiz Otsolar Dantza Taldeak Lizartzako inauteriak antolatu ditu. «1994. urtean berreskuratu genitueneko urtea garizuma garaian ospatu baziren ere, geroztik egutegi arruntetan markatzen diren inauteriak baino astebete lehenago ospatzen dira Lizartzan. Berez Pazko-igandea baino 8 aste lehenago, 56 egun lehenago zehazki Lizartzako inauteri-igandea. Jakina da Pazko-igandea udaberriko lehenengo ilargi betea den asteko igande horretan ospatzen dela. Urtero aldatzen da beraz inauterien data ilargiaren arabera» azaltzen dute Otsolar dantza taldekoek.\nAurtengoan ere egitarau oparoa prestatu dute gaur. Gaur, hilak 21ean, 22an eta 23rako dantza, kantu, mozorro eta umorerik beteriko inauteriak direla iragarri dute lizartzarrek. Taldeko kide eta laguntzaileek herritar guztiak animatu nahi dituzte festa honetan parte hartzera, «eguneroko kezka eta buruhasuteak egun batzuez ahaztu eta herri giroa alaitzeko asmoz. Herritarrez gain, eskualdeko jendea ere gonbidatu nahi genuke, festan murgildu, mozorrotu eta gozatzeko».\nHorretarako egitarau oparoa prestatu dute. Gaur hasteko eta aspaldiko ohiturari jarraituz, eguerdiko 12:00etan inauteriei hasiera emango zaie gibela dastatuz, Udal ordezkariak eta txekorra plazan ditugula. Ondoren, antzerkia eta Otsolar dantza taldearen emanaldia izango da herriko pilotalekuan.\nUdaletxe aurrean egin ohi da gaurko festa Lizartzan, baina «eguraldi txarra iragarrita dagoela eta pilotalekuan egitera erabaki dugu» aitortzen zuten atzokoan. Aurten ere, «antzerki lan bat eskainiko dugu bertan, txekorra eta gibela-jatea ardatza izango delarik. Gero, pregoiaren txanda izango da eta bukatzeko Otsolar dantza taldeko kideen saioa etorriko da» zioten atzokoan lizartzarrek.\nAzken boladan, Otsolar dantza taldean «60 bat dantzari eta musikari gabiltza. 4 urtekin hasten dira gaztetxoenak eta hortik aurrera nahi duneak jarraitzen du nahi duen arte. Azken boladan nagusien taldea bultzatzen ari gara eta inauterietako saioan beraiek protagonismo berezia izango dute» zioten atzokoan.\nIluntzean berriz, 19:00etatik aurrera, kantu poteoa herriko inauteri kantuak abestuz izango da. Otsolar dantza taldetika ditzera eman dutenez «aurtengoan berrikuntza moduan, herriko inauteri kantuekin kantu poteoa antolatu dugu. Bertan,herriko musikari desberdinek azken urteetan idatziriko ihaute kantuak abestuko dira, herritar guztiak animatu nahi dituzte ekimen berri honetan parte hartzera, ihaute giroan murgiltzen hasteko».\nOstegunean ere, aurtengo inauterietako egitarauren baitan, iluntzeko 19:00etan: '1985ean Lizartzako dantzariak Galdakaon' bideo emanaldia izango da gunean.\nHurrengo asteburura beteta\n«Gainerakoan, urteroko ohiturak ere ez dute lekurik faltako aurtengo egitarauean. Urtero legez, larunbatean, goizean, herriko txantxo eta dantzariak baserrietan zehar puska- biltzean ibiliko dira. Eguerdiko mozorrotuen kalejirak ere ez du huts egingo eta igandeari dagokionean, eguerdian dantzariek kaleko puska biltzea egin ondoren, herriko inauteri dantzen emanaldia eskainiko dute herriko plazan. Lizartzarrek igandean garbantzuak eta txekorra jatearen ohitura ere ez dute ahaztu nahi eta urtero bezala, igandean herriko pilotalekuan izango dute herriko bazkaria» azpimarratzen dute.\nOstiralean, arratsaldeko 14:15ean, Lizartzako herri eskolakoek antolatuta mozorro festa izango da. Ondoren, kalejira egingo dute eguraldi lagun badute herrian barna.\nLarunbatean ohi bezala, goizeko 7:00etan, plazan elkartu eta kalejira Uetako zubitik dantzari, txantxo eta txistulariekin. 'Diana' abestuz hasiko dugu inauteria. 7:30ean: Puske-biltzea, dantzari eta txantxoak elkarrekin ospeletik.\nGoizeko 9:30ean, Etxe-zahar baserrian geldialdia gosaltzeko. Eguerdiko 12:00etan berriz, mozorro, gurdi eta txarangen irteera Errota ataritik. Gero, 13:30ean, inauteri partaide guztiek kalejira, Arrateko zubitik irtenda. Ondoren, denok elkarrekin bazkalduko dute herriko frontoian. Arratsaldeko 18.00etan: Gurdi eta mozorroak Joxe Mariko aparkalekuan bilduko dira kalejiran plazara jaisteko, bertan sagardotegi ezberdinetako sagardoak eta 'Lizartzako talogileak' egindako taloak jateko aukera izango da.\nIgandean, goizeko 11:00etan, Meza Nagusia. Ondoren, hamaiketakoa plazan. 12:00etan: Dantzariak kalean ibiliko dira puska biltzen gurdi, mozorro eta gainerakoekin batera. Gero, Lizartzako Ihaute Dantzak plazan. Arratsaldeko 14:00etan: inauteri bazkaria herriko pilotalekuan. Ondoren, txaranga, jokoak, zozketa. Iluntzeko 20:30ean: Plazan 'ijitoa' errez inauterien amaiera.


Gaur emango zaio hasiera XXII. Argazki Rallyari, Berastegin - Berastegi - Tolosaldeko ataria\nGaur emango zaio hasiera XXII. Argazki Rallyari, Berastegin\nTolosaldeko Ataria 2019-10-10 11:56\nGaurtik datorren astelehenera bitarte egingo dute, Berastegin, XXII. Argazki Rally Herrikoia. Aurten, estreinakoz, modalitate analogikoa kendu egin dute eta digitalean soilik izango da parte hartzeko aukera.\nGaur ekingo diote, beraz, argazkilaritza gustuko duten horiek lehiaketari. 20:00etan elkartuko dira, udal bulegoetan, eta momentuan eman beharko da izena. Argazkiak gai baten bueltakoak izan beharko dute, eta gai horren berri gaur bertan emango dute izena ematearekin batera.\nUdalak antolatzen duen egitasmo honetan parte hartzeko hainbat baldintza jartzen dituzte: argazkiak Berastegiko mugen barruan atera beharko dira eta ezin izango dira manipulatu photoshop, picassa edo bestelako aplikazioen bidez.\nArgazkiak entregatzeko epea urriaren 14a izango da. Hiru argazki aukeratu beharko dira, eta USB memoria batean eraman beharko dira udaletxera, astelehenean, 20:00etan.\nAukeratutako argazki guztien artean epaimahaiak hiru argazki onenak aukeratuko ditu eta saria izango dute. Sari horiek azaroaren 3an, azoka egunean, ezagutaraziko dira. Bestalde, argazki guztiak udalaren webgunean jarriko dituzte ikusgai eta Kultur Asteak irauten duen bitartean, aparkaleku azpiko lokalean izango dira ikusgai.\nHogeita bigarren edizio honetan, modalitate analogikoarekin amaitzea erabaki dute. Amaia Azkue Berastegiko alkateak azaldu duenez, «geroz eta jende gutxiago apuntatzen zen analogikoan, eta apuntatzen zen hori digitalean ere apuntatzen zenez, kentzea erabaki dugu».


Olatz Osa: "Bar Guria" - - Goiena.eus\nOlatz Osa: "Bar Guria"\nOlatz Osa 2011-04-11 17:27\nMunduko bolia dakot esku artian eta bertan 60m²-ren mugak marraztu guran nabil.\nIzan be, lurrazalian ixa ikusten ez dan ttantta horretan loratu da batzuontzat mundua, zuek oin dala 65 urte hasittako abenturiari esker, geure egin dogun mundua: Bar Guria.\nEz dakot akorduan kristalezko atia noiz kruzau neben lehenengoz. Kuadrillian babesian, seguruenez. Eta poteua aitzakixia zan orduan be. Ondo hartu gindduzuen, bai horixe! Ze fan dia egunak, fan hilabete eta urtiak, eta kristalezko atia zabalketan jarraittu dogu.\nAtalasia kruzau dot ustez zerbeza bat hartzeko, baina benetan lagunen begiradei autopsia egiteko sartu izan naiz tabernara; bakardadia kirikixo bat balitz moduan sabelian lehertu xatenetan, zaurixak goxaketako; Gurianeko damiakin tertulixan egon eta bere ahotik –bazoiaz?- ezti bat entzuteko; Errosarixo bixamonian elkarrekin zoraketako; intelijentzia dosixak paretetan zintzilik ikusteko; ez-lekuetatik bueltan, etxian nauela sentitteko…\nArgi bat betirako itxungitten dan bakoitzian, beste bat ixuketan ei da. Laister, kristalezko atia betirako zarraitten danian, Gurianeko zentimetro bana gordeko dogu poltsikotan, hor nunbaitten, noraeza gaindiketan dogunian, beste mundutxo bat altzau dagigun.\nPlazer bat izan da lagunak, biba zuek, biba gu, biba Bar Guria!


EHIRE uda egonaldiak Irlandan - BEGIRALEAK\nKonfidantza osoko hezitzaileak\nTalde bakoitzarekin bi begirale euskaldun joango dira Irlandara. Programak behar dituen begiraleak eskarmentu handikoak eta atzerriko egonaldietan arituak dira. Begiraleek oso betebehar garrantzitsua izango dute egonaldian zehar. Izan ere, ikasleen eta atzerriko hezitzaile eta irakasleen arteko zubi-lanak egiten dituzte besteak beste.\nBatzuetan ikasle ohiak izatea gerta liteke, ekintzei buruzko ikuspegi baliagarria eskainiz. Gainera, egon litezkeen ezberdintasun kulturalak gainditzen laguntzen dute. Ikasleek izugarri estimatzen dituzte eta hauentzat eredu eta erreferente izaten dira. Beraien ohituren eta ingelesaren arteko lotura errazten du horrek, eta giza-baloreak poliki-poliki sendotuko dituzte, kide guztien artean.\nHezitzaileak, arreta pertsonalaren bidez, ikasleek egonaldiari etekin handiena ateratzea dute helburu eta heldutasunez eta jarrera arduratsuez jokatzen dute.\nBegiraleei ikasleen dokumentazio guztia ematen zaie bidaia egin aurretik. Bertan, ikasle bakoitzak behar duen arreta berezia edo osasun kontua zein den zehazten da, (alergiak, botikak esaterako). Ikasle bakoitzaren beharrizanak eta ezaugarriak ezagutzen dituzte eta egunero jasotzen dituzte ikaslearen zein harrerako familiaren nondik norakoak.\nBegiraleak, ikasleak bezala, harrera familiekin biziko dira egonaldia amaitu arte eta une oro ikasleak laguntzeko prest egongo dira. Horrez gain, ikasleekin batera programan antolaturiko ekintza guztietan parte hartuko dute.\n→Programen diseinu bakarra\n→Programaren ezaugarri orokorrak\n→Jarduerak eta ibilaldiak


100 jardueratik gora aurtengo Zaharraz Harro jaietan\nGasteizko Alde Zaharreko jai herrikoiak ekainaren 27an hasi eta uztailaren 3ra arte luzatuko dira. Pandemia testuinguruko azken bi urteetan jaiak mantendu zituzten auzotarrek debekuen gainetik, formatu txikiago eta seguruan, baina aurten indarberritutako egitaraua osatu dute.\nAurreko edizio bateko herri bazkaria. Argazkia: Zaharraz Harro\nDazaharrazharrogun, enkaskotate da Zaharraz Harro! jaien aurtengo leloa. Hasiera ofiziala Bollerias plazako txupinak emango dio Zaharraz Harrori, ekainak 27ko 18:00etan, eta amaiera destxupinak, uztailaren 3ko igandeko 19:00etan. Bitarte horretan gozatu ahal izango dituzte auzotarrek eta Alde Zaharrera hurbiltzen direnek antzerkiak, hitzaldiak, tailerrak, kontzertuak, film labur lehiaketa, liburu aurkezpenak, kirol jarduerak, haurrentzako zein helduentzako ginkanak, erakusketak, mobilizazioak...\nEgun guztietan daude hamaika jarduera, baina ohi bezala larunbata dute azpimarratuta antolatzaile eta parte-hartzaileek: aldarrikapen jolasa, ginkana erraldoia, herri bazkaria eta Gaztetxeko goatekea ospatuko dituzte uztailaren 2an, besteak beste.\nAuzo harrotasuna, autogestioa eta parte hartzea ditu ardatz Zaharraz Harrok. Auzokideen asanblada ireki batek sustatzen ditu baina, autoantolakuntza aldarri, programa guztitik jarduera gutxi batzuk soilik antolatzen ditu asanbladak –txupinazoa, umeen eta helduen ginkanak, herri bazkaria (jatekoaz norbera arduratu behar da), Gaztetxeko goatekea, film laburren lehiaketa eta destxupina–.\nBeste dozenaka jarduerak auzoko kolektibo, auzokide, taberna eta komertzioak antolatzen dituzte beren kabuz, eta asanblada beharrezko baimenak kudeatzeaz eta propaganda eta dekorazio lanez arduratzen da. Zaharraz Harrok ez du diru laguntzarik jasotzen erakundeetatik. Diru iturri bakarra auzoko taberna eta komertzioen ekarpenak eta komertzioek emandako produktuekin osatutako saskiekin saltzen diren txartelak dira.\nHemen programazioa osorik:\nKanal hauetan artxibatua: Jai herrikoiak | Gasteiz\nItziar Lazkano eta Iratxe Palacios izan dira aukeratuak 2022ko Pregoilari eta Txupinera izateko.\nHarri guztien artetik loratuko dira Herri Sanferminak\nIruñeko Udalak Herri Sanferminak Alde Zaharretik “botatzeko” ahaleginaren ostean Sanfermin herrikoien egitarau moldatua aurkeztu dute, bazterrean geratzeari uko eginda.\n2022-06-09 | Amaia Lekunberri Ansola\nMamiki Emakumeon Konpartsak aurten ez du txosnarik muntatuko Bilboko Aste Nagusian\nAurrera jarraitzeko "egiturazko arazoak" aipatu dituzte erabakia hartzeko arrazoien artean, errelebo falta kasu. Talde prozesu baten ondotik eta 43 urteren ostean, erabaki dute aurten txosnarik ez muntatzea. Erabakiarekin desadostasunean dagoenik bada ordea, eta... [+]


Orozkoko Udala - 6.800 euro Ugalde, Burrullaga, Zaloako bidegurutzeko eta Urigoitiko zabortegi ilegaletan 47,5 zabor tona garbitzeko\n6.800 euro Ugalde, Burrullaga, Zaloako bidegurutzeko eta Urigoitiko zabortegi ilegaletan 47,5 zabor tona garbitzeko\nOrozko, 2015eko urriak 2.- Orozkoko Udalak 6.800€ inbertitu ditu Ugalde, Burrullaga, Zaloako bidegurutzeko eta Urigoitiko zabortegi ilegaletan 47,5 zabor tona garbitzeko. Hondakin gehin zituzten zabortegiak garbitu dira. Nahiz eta garbiketa hau egin, Udalak argi utzi nahi du oraindik oso arriskutsuak diren zabortegiak geratzen direla Orozkon.\nIngurumen - kostua eta ekonomikoa\nKontutan izan behar dugu zabortegi ilegal hauek suposatzen duten kostu ekonomikoa, zona hauen errekuperaziorako garbiketaren kostuaz gain, hondar hauen kudeaketa baimendutako zentroetan suposatzen dituzten gastuak ordaindu behar direlako. Kostu ekonomikoaz aparte, ingurumenean duen inpaktu estetikoa ere kontutan izan behar dugu, mota askotako zaborrak leku naturaletan eta ibaien inguruko zonaldeetan botatzen direlako.\nUdalak auzotarren laguntzarako deialdia egiten du zabortegi ilegal hauek ugaritu ez daitezen. Alde batetik, zaborrak ez botatzea eta gainera botatzen dituzten auzotarrak salatzea eskatzen du. Guztion artean zabortegi ilegal hauek suposatzen duten koste handia murriztu dezakegu.\nMaiatzaren 2an auzolan bat antolatu zen Urigoitiko zabortegi iilegala garbitzeko. Azkenean garbiketa osoa aurrera eraman ahal izateko makineria erabili behar izan da.


Programa bat aukeratzea | November 2019\nSagua pertsonalizatzeko softwarea\nWindows-en, sagua pertsonalizatzeko tresna oso erraza baina eraginkorra dago. Hala ere, bere funtzionalitatea ez da nahikoa manipulatzailearen parametroen aldaketa zehatzagoa egiteko. Botoiak eta gurpil guztiak birkonfiguratzeko, hainbat programa eta utilitate daude, eta horietako batzuk eztabaidatuko dira material honetan.\nFlash drive eta diskoak formateatzeko utilitate onenak\nOrdenagailu batekin lan egiteko prozesuan, ia erabiltzaile guztiek arazoak dituzte formatu-diskoak eta flash drive gisa. Lehen begiratuan, ez da ezer terrible hemen, baina ez da beti diskoak formateatzeko tresna estandarra laguntzen. Kasu honetan, hirugarrenen programen "zerbitzuak" jo behar duzu.\nZure ordenagailua bizkortzeko programen ikuspegi orokorra\nWindows sistema eragilea bezain ona den arren, lehenago edo beranduago, errore ezberdinak sor ditzakete eragiketa ezegonkorra baizik, baina baita ordenagailuaren abiadura txikiagoa ere. Erabiltzaileen hainbat ekintzek antzeko emaitza bat ekar dezakete, sistema kaltegarrienetariko batzuen artean.\nBarruko diseinu softwarea\nKonponketa hasi ondoren, garrantzitsua da zaintzea, ez bakarrik altzari berriak erosteko, baizik eta proiektu bat aldez aurretik prestatzea ere, etorkizuneko barruko diseinua zehatz-mehatz landuko baitu. Programa espezializatu ugariengatik, erabiltzaile bakoitzak barneko diseinuaren garapen independente bat burutuko du.\nProgramak denboran desgaitzeko\nBaldintzak betetzen direnean sistemaren funtzio jakin batzuk kudeatzen dituzten programak daude orain. Softwareak programa edo sistema eragileak desgaituko ditu erabiltzaileak ezarritako parametroen arabera. Artikulu honetan zenbait ordezkariren ordezkapena hautatu dugu eta zehatz-mehatz aztertu ditugu. Sleep timer Gure zerrendako lehen ordezkaria ordenagailua itzali edo lo egin edo programa itzali dezake.\nDokumentu eskaneatze softwarea\nDenbora aurreztu nahi duzu testua idaztean? Eskuragarri dagoen laguntzaile bat eskanerra izango da. Azken finean, testu-orri bat idazteko, 5-10 minutu behar dituzu eta eskaneatzea 30 segundo besterik ez da egiten. Kalitate handiko eta azkarrago eskaneatzeko, programa laguntzailea behar da. Bere funtzioak honako hauek izan behar ditu: testu eta grafiko dokumentuekin lan egitea, kopiatutako irudia editatzea eta beharrezko formatuan gordetzea.\nRAM garbitzeko programak\nOrdenagailuaren RAM (RAM) -ek denbora errealean exekutatzen dituen prozesu guztiak gordetzen ditu, baita prozesadoreak prozesatutako datuak ere. Fisikoki, ausazko sarbide-memorian (RAM) eta paging file izeneko fitxategian (pagefile.sys) da, memoria birtuala.\nOrdenagailuan liburu elektronikoak irakurtzeko programak\nIrakurketa toki garrantzitsua da jende askoren bizitzan, baina paper liburu arrunt baten lekua ez da beti pertsona baten ondoan aurkitzen. Paper liburuak zalantzarik gabe onak dira, baina liburu elektronikoak askoz ere erosoagoak dira. Hala ere, * .fb2 irakurtzeko programarik gabe, ordenagailuak ezingo du formatu hori ezagutzen. Programa hauek liburuak * ireki ditzakezu.\nMusika motelduko diren aplikazio nagusiak\nAbesti bat moteldu beharra egon daiteke kasu ezberdinetan. Bideo batean motela abestia txertatu nahi duzu eta bideoklip osoa bete behar duzu. Baliteke musikaren bertsio motela gertaera batzuetarako. Edonola ere, musika motelduko duen programa erabili behar duzu.\nInprimagailuan dokumentuak inprimatzeko softwarea\nBadirudi dokumentuen inprimaketa programa osagarriak behar ez dituen prozesu sinple bat dela, inprimatzeko beharrezko guztia testu editoreetan dagoelako. Izan ere, testua papera transferitzeko gaitasuna areagotu egin daiteke software gehigarriarekin.\nPartidak FPS handitzeko programak\nJoko bakoitzak irudi eder eta atsegina ikusi nahi du jokoan. Horretarako, erabiltzaile askok prest daude beren ordenagailuetako zuku guztia estutzeko. Hala ere, eskuzko overclockingarekin kalte larriak sor ditzakezu. Kalte-aukerak minimizatzeko eta, aldi berean, jokoen fotograma-tasa handitzea, hainbat programa daude.\nBideoaren kalitatea hobetzeko programen zerrenda\nKamera garesti bat ez da beti kalitate goreneko bideoa filmatzen, zeren ez dena gailuaren menpe dagoelako, nahiz eta, jakina, garrantzi handia du. Hala ere, kamera merkearekin egindako film bat hobetu daiteke, beraz, zaila da aurrez garatutako bideoa bereiztea. Artikulu honek bideo kalitatea hobetzeko programa ezagunenak erakutsiko ditu.\nDjvu-dokumentuak irakurtzeko programak\nLiburu elektronikoak ohiko argitalpenen aurkako merezi bihurtu dira: Interneten bidez askoz errazagoa da, irisgarriagoak, sarritan doakoak edo askoz ere merkeagoak dira kopia analogikoak baino. Argitalpen elektronikoen formatu arruntetako bat - djvu - zoritxarrez, oraindik ezin da sistema eragile estandarretako tresnen bidez onartu, beraz, beharrezkoa da programa berezi bat fitxategiak djvu formatuan ikusteko.\nIragarkian publizitatea blokeatzeko programak\nInternet informazio baliagarria duen biltegia da. Baina, oro har, interesa dugun edukiarekin batera, hainbat ondasun eta zerbitzu inposatu nahi ditugu pankartak distiratsuak eta publizitate leihoak. Publizitatea kentzea posible al da? Jakina. Hau da iragarkien blokeatzaileak ezartzeko. Publizitate blokeatzaileak, oro har, bi motatakoak dira: nabigatzailearen gehigarrien forma eta ordenagailu programen bidez.\nTor arakatzailearen analogoak\nInterneten anonimoki lan egiteko nabigatzaile ezagunenetakoa Tor Browser programa da. Bere lehiakide askok baino azkarrago bihurtu zen eta oraindik liderra zen. Hala ere, erabiltzaile askok ez dute orrien abiadura gustatzen, Thor Browser-en antzekoak bilatzen ari dira, segurtasuna, anonimotasuna eta abiadura handiagoa ematen duen programa bat bilatzen saiatzen ari dira.\nTotal Commander fitxategi kudeatzailearen doako antzekoak\nGuztira Commander jotzen da fitxategi kudeatzaile onenetariko bat, erabiltzaileek mota honetako programa batek izan beharko lituzkeen funtzio gama osoa. Baina, zoritxarrez, erabilgarritasun horren lizentzia-baldintzak bere ordaindutako erabilera dakar, doako probarako operazioaren hilabetea igaro ondoren.\nZorroak lorpen batzuk, zenbait lan eta sariak eremu jakin bateko espezialista batek eduki behar ditu. Proiektu bat sortzeko modu errazena programa berezi batzuen laguntzaz da, baina editore grafiko sinpleek edo diseinu sofistikatuen softwareak ere egingo dituzte. Artikulu honetan, edozein ordezkari ikusiko ditugu erabiltzaileek bere zorroa egingo duten.\nCase Planning Software\nPertsona orok zeregin asko egiten ditu egunean. Garrantzitsua da ezer ahaztu eta ulertzeko denbora izatea, baina oso zaila da dena gordetzea zure buruan. Bizitzako plangintza programetarako programa bereziak erraztu. Ekintzak banatu, sailkatu eta taldeka lagunduko dute, baita bilerarik garrantzitsuenak edo bestelako gaiak ere gogorarazteko.\nAMD bideo txartelak overclocking egiteko softwarea\nOrdenagailu baten overclocking edo overclocking prozesadore bat, prozesadorearen, memoria edo bideo txartelaren ezarpen lehenetsiak egiten dira, errendimendua hobetzeko. Oro har, erregistro berriak ezartzeko ahalegina egiten duten zaleak egiten dira, baina ezagutza egokiarekin, erabiltzaile arruntarentzat ere posible da.\nDisko birtual bat sortzeko programak\nDisko birtualak disko emandako irudi birtualak ireki ditzaketen software softwareak dira. Batzuetan deitzen zaie eta fitxategi fisikoen informazioa irakurri ondoren lortutako fitxategiak. Hurrengoa disko eta disko birtualak emulatzeko aukera ematen duten programen zerrenda izango da, baita irudiak sortu eta muntatu ere.


Kanten kantoia - Gabon kantak\nGabonetan "Hator hator"\nSutondoan egoten ziren askotan etxean, kontu-kontari. Kontatzen zituzten kontuak oroitzen ez badituzte ere, Karmelek "Hator hator" abesten du. Gogoan dute aitak "Hator hator" abesten zuela, gabonetan.\nJon Akordarrementeria Bekoetxea (1935) Pedro Akordarrementeria Bekoetxea (1926) Gautegiz-Arteaga\nPilar Zabala Larrinaga (1922) Gernika-Lumo\nGabonetan bere amak abesten zuen Marijesia: "Abendu santu honetan...".\nUrteberri egunean umeek zer kantatzen zuten. Erregenetan ere kantatzen zuten: "Erregiak datoz...".\nMarijesietako kantak: "Abendu santu honetan Kristoren jaiotzia...". Hiru egunetan kantatzen zen kanta hori.\nMarijesietako kanta batzuk abesten ditu.\nUrteberri eguneko kanta.\n'Hogeita laugarrena degu abenduan'\nAgustina Aierbe Goikoetxea (1923) Idiazabal\nGabon Egunez kantura irteten ziren, neskak goizean eta mutilak gauean. Mutilak kantatzen zuten kantua, 'Hogeita laugarrena degu abenduan', kantatzen du.\nIsabel Etxanobe Oteiza (1926) Mañaria\n"Belenen sortu zaigu jainkua" eta "Zein polita zein ederra" kantak


Espainiako multinazionalak - OMAL | Observatorio de Multinacionales en América Latina\nAtaria > Formación > Hiztegia > Aurkibide tematikoa > Ekonomia > Espainiako multinazionalak\nEgoitza nagusia estatu espainiarrean duten ENPRESA TRANSNAZIONALAk dira. Haraxe bideratzen dituzte beren mozkinak, eta gobernu espainiarra arduratzen da, politika ekonomiko, nazioarteko, diplomatiko eta juridikoak erabiliz haien interesak zaintzeaz, errentagarritasun maila handiarekin nazioartean hedatzen laguntzearren. Gobernarien eta komunikabideen ahotan “gure enpresak” badira ere, akziodunenak dira benetan, hau da, Espainiako eta atzerriko beste inbertsio-fondo eta enpresa batzuenak, gehienbat. Hortaz, konpainia horien mozkin handiak ez dira Espainiako biztanleengana iristen, ezta ia-ia estatura ere. Funtsean, bertako goi-mailako zuzendariei eta akziodun nagusiei ORDAINTZEKO erabiltzen dira.\nEspainiako enpresen INTERNAZIONALIZAZIOA funtsean XX. mendearen azken hamarraldian gertatu bazen ere, badugu XIX. mendearen amaieran garatu ziren kapital espainiarreko enpresa batzuen berri ere; batzuk Mexikora eta Argentinara emigratutako espainiarrek jarri zituzten abian, beste batzuk inportazioan eta esportazioan ziharduten eta zenbaitzuek negozioak hainbat herrialde latinoamerikarretara zabaltzea lortu zuten. Espainiaren kolonia ohiak hautatu zituzten korporazio horiek hedatzeko, penintsulako emigratzaileak baitzeuden haietan, eta esportazio- eta inportazio-negozioen ondoriozko industria-ekoizpenari eta zerbitzuei lotutako jardueretan aritu ziren, batik bat. Esan dugunez aurrekari horiek ez badute ere, ez forman ez egituran, inolako parekotasunik gero multinazional espainiarrek bizi izan zuten garapenarekin, badira gaur egungo ENPRESA TRANSNAZIONALEkin nolabaiteko antza duten jatorrizko bi patroi: batetik, konpainia horiek estatu espainiarraren babes instituzional eta ekonomikoa lortu zuten, merkataritza-ganberen bidez eta Espainiak atzerrian zituen interesak defendatu eta babesteko Espainian ziharduten LOBBY instituzionalen bidez; eta, bestetik, Latinoamerikan kokatu ziren, batez ere.\nEnpresa espainiarraren benetako INTERNAZIONALIZAZIOA —ENPRESA TRANSNAZIONALAren definizioari zehazki erantzuten ez dioten aurrekari horiek albora utzita— oraintsu gertatu den fenomenoa da: multinazional espainiarrak aurreko mendeko laurogeita hamarreko hamarraldiaren amaieraz geroztik sortu, hazi eta hedatu dira nazioartean. Nola uler liteke espainiar korporazio handien osaera eta hedapen bizkor hori? Paradigma neoliberaletan oinarrituz Europar Batasuna eratzea eta eskualde latinoamerikarrean WASHINGTONEKO KONTSENTSUA aplikatzea funtsezko gertakariak izan ziren, enpresa horiek estatuaz gaindi jauzi egiteko: gaur egun, zortzi enpresa espainiar daude Fortune aldizkariak urtean behin argitaratu ohi duen munduko 500 enpresa boteretsuenen zerrenda entzutetsuan.\nEgia da sarritan zaila ematen duela ENPRESA TRANSNAZIONALak zer nazionalitate duten zehaztea, oso jabetza-sare korapilatsua baitute, hainbat herrialdetan dauden taldeen kapital ugariz osatua. Alabaina, gure ustetan, badago zehazterik: akziodunen artean kapital espainiar ugari duena, egoitza nagusia Espainian duena eta ikuspegi soziopolitikotik estatu espainiarraren babesa jasotzen duena (atzerriko eragiketetan haren laguntza eta defentsa jasotzen duena) da multinazional espainiarra.\nEnpresa espainiarrak multinazional bihurtzen dira\nEspainia 1992an Europako Agiri Bakunari atxikitzea erabakigarria izan zen. EBn sartzearen ondorioz eta hurrengo itunetan aurreikusitako politika ekonomiko neoliberalak aplikatzearen ondorioz, merkataritza- eta finantza-fluxuak liberalizatu egin ziren, ekonomia desarautu egin zen, bat-egite eta eskurapenen bidez konpainia handiak sortu ziren eta enpresa publikoak PRIBATIZATU egin ziren. 1996an, “Enpresa-sektore publikoa modernizatzeko programa” sustatu zuten. Aterki horren pean, Espainiako ekonomiarako estrategikoak ziren hainbat sektoretako —elektrizitatea, gasa, petrolioa, aireko eta itsasoko garraioa, telekomunikazioak, finantzak...— berrogeita hamarren bat estatuko konpainia pribatizatu egin zituzten. Konpainia horiek bihurtu ziren, hain zuzen, ziztu bizian eta jabe berrientzako oso baldintza onetan, Espainiako multinazional handiak: Telefónica, Repsol, Gas Natural, Endesa, Argentaria, Iberia, Red Eléctrica, ENCE, Aceralia... Sektore ekonomikoen artean lehiakortasuna areagotuz zihoalarik, enpresa espainiarrek hazten eta mozkinak ugaltzen jarraitzea erabaki zuten, beste konpainia europar batzuek eskura ez zitzaten. Negozioak INTERNAZIONALIZATZEA izan zen hautatutako bidea. Prozesu horretan zehar, Espainiako ondoz ondoko gobernuek erabilitako DIPLOMAZIA EKONOMIKOA erabakigarria izan da, ekonomia latinoamerikarretan lortu duen posizio pribilegiatua finkatzeko.\nBeste alde batetik, non ezarri erabakitzeko, funtsezkoak izan ziren Latinoamerikan egindako egiturazko doikuntzak eta eskualde hori, erraztasun mota guztiez, ZUZENEKO INBERTSIO ATZERRITARrera (ZIAra) ireki izana. Laburbilduz, ia lehiakiderik gabeko merkatuetan sartzeko aukera zutelako hedatu ziren multinazional espainiarrak Latinoamerikara, horietan baliabideak eskurago zeudelako eta lan- eta ingurumen-kostuak txikiagoak zirelako inbertsioa erakartzearren. 1980an, Espainiak BPGaren % 1eko ZIA zuen atzerrian; 2006an, berriz, % 41,4ra iritsi zen. Gaur egun ere, krisi betean egon arren, Latinoamerikako inbertitzaile europar nagusia da Espainia: inbertsio guztien % 14 osatzen dute han Espainiako inbertsioek.\n1999an izan zen une garrantzitsuenetako bat: Espainia munduko ZIA handieneko seigarren herrialde bihurtu zen, eta inbertsioaren zatirik handiena (% 66) Latinoamerikara bideratuta zegoen. Gauzak horrela, esateko moduan gaude, XX. mendeko laurogeita hamarreko azken urteen eta XXI. mendearen hasieraren artean, enpresa espainiarrak “bigarrenez lehorreratu” zirela eskualde latinoamerikarrean.\nGaur egun ehunka enpresa espainiar badaude ere Latinoamerikan, zazpi baino ez dira iritsi eskualde horretako ekonomian funtsezko posizioa lortzera: Telefónica, Repsol, BBVA, Santander, Iberdrola, Endesa eta Gas Natural Fenosa. Izan ere, horien guztien inbertsioekin, Espainiako ZIAren lau bostena baino gehiago osatu da, zenbait unetan.\nNazioarteko jarduerak oso emaitza onak eman dizkie akziodun nagusiei eta goi-mailako zuzendariei, eta sekulako mozkinak lortu dituzte. Hiru urte eskasean, 2004 eta 2007 bitartean, zazpi multinazional espainiar handienen irabaziak % 150 hazi ziren, batez beste, eta gehienak Latinoamerikako jarduerari eskerrak lortu ziren. 2011n, Banco Santanderrek mozkinen % 52 lortu zuen lurralde horretan; BBVAk sarreren % 47 eta Telefonikak mozkin osoen % 46,5. Estatu espainiarrak XXI. mendearen lehen hamarkadaz geroztik bizi duen krisi ekonomikoan, hain justu, Latinoamerikan dituzten jarduerei esker lortu dute konpainia horiek beren mozkinei eustea. Ondorioz, are estrategikoagoa bihurtu da haiek han egotea.\nEspainiaren inbertsioaren zatirik handiena zerbitzuen sektorean (banku-jardueran, telekomunikazioetan, elektrizitatean, garraioan, ur-horniduran, aseguruetan, turismoan) egin da, eta, beraz, barne-merkatura zuzendutako negozioak dira. Eskaria goraka doanez eta oso lehiakide gutxi dituztenez, produktuen prezioek ez dituzte lehengaiak erauzten diharduten enpresetakoen pareko gorabeherak. Horrenbestez, errentagarritasuna bermatuta dago.\nLatinoamerikan metatutako kapitalarekin, azken urteotan dibertsifikatu eta gehitu egin dituzte multinazional espainiarrek beren inbertsioak. Horrela, beste merkatu batzuetara egin dute jauzi, hala nola: Estatu Batuetara, Txinara, Europara eta Afrikara. Halere, Latinoamerikak jarraitzen du haien negozioen ardatz nagusi izaten, eremu horretan lortzen dituzten mozkinen ehunekoak erakusten duenez.\nNazioarteko jarduerarekin sarrera itzelak lortzeaz gain, inpaktu anbiental, sozial, laboral eta kultural larriak ere eragin dituzte multinazional espainiarrek Latinoamerikan. Halaxe jaso da haien “curriculum ezkutu”an. Ukitutako biztanleek eta gizarte-erakunde frankok gaitz ugari leporatu dizkiete konpainia horiei, besteak beste: ZERBITZU PUBLIKOAK PRIBATIZATZEA, baliabide naturalak arpilatzea, lan-merkatua desarautzea, komunitate indigenak higiaraztea eta ingurumena narriatzea. Hain zuzen ere, horietako salaketa asko eta asko HERRIEN AUZITEGI IRAUNKORRAri aurkeztu zaizkio. Hantxe epaitu dira, besteak beste: Repsolek Ekuadorreko Yasuni parke nazionalean, Argentinako lurralde maputxean eta Kolonbiako giza eskubideen gainean sortutako inpaktuak. Salatu egin da, halaber, Gas Natural Fenosak Nikaraguan, Guatemalan eta Kolonbian zerbitzu elektriko kaskarra eman duela eta Bio Bio eta Aysen eskualdeetan makrozentral hidroelektrikoak eraikitzeko Txileko Patagonia suntsitu duela.


Ravel, euskal erroei atxikita | Kultura | Berria\nRavel, euskal erroei atxikita\nEuskadiko Orkestrak eta Robert Treviñok lehen diskoa grabatu dute elkarrekin: Maurice Ravel «euskal konpositore unibertsalenaren» sei lan sinfoniko, Ondine zigilupean\nRobert Treviño Euskadiko Orkestrako zuzendari titularra, atzo, Miramongo egoitzan, Donostian. MAIALEN ANDRES / FOKU Tamaina handiagoan ikusi\nErrepertorio ezaguna da harena, eta puntako grabaketak egin dira, bai eta zuzeneko askotariko interpretazioak ere. Baina bada alderdi bat ez dena aski aztertu eta aski baliatu, Robert Treviño Euskadiko Orkestrako zuzendari titularraren ustetan: Maurice Ravelen (Ziburu, Lapurdi, 1875Paris, 1937) musikak Euskal Herriarekin eta euskal kulturarekin duen lotura. Horri heldu nahi izan dio Treviñok orkestrarekin Ravelen obra sinfonikoa grabatzean: sei piezarekin osatu dute, eta Ondine etxearen zigilupean kaleratu. Treviño: «Nik umetan ikasi nuen, eta, oro har, esan ohi da konpositore frantsesa dela [Ravel], baina hemen gaude gu berresteko euskalduna ere badela; euskaldun-frantsesa. Haren konposizioak arretaz entzunez gero, berehala ohartuko gara euskal tradizioko elementuak ere ageri direla».\nDiskoa irekitzen duen Bolero ezaguna da horren adibide garbia Treviñorentzat. Kontatu duenez, Donostian Enrique Fernandez Arbos musikari eta orkestra gidariarekin izandako elkarrizketa bat du oinarri piezak. Hasieran, oso bestelako melodia batean oinarritutako obra bat idazteko asmoaz hitz egin zion Ravelek Arbosi, baina hark iritzia aldarazi zion, melodia propio bat sor zezan. «Muga pasatu, eta horrela sortu zuen Bolero; baditu loturak euskal musikarekin».\nLa Valse, Rapsodie Espagnole, Alborada del Gracioso, Une Barque sur L'Océan eta Pavane Pour Une Infante Défunte dira, hurrenkera horretan, argitalpena osatzen duten obrak, eta horietan ere badira arrasto nabariak Treviñorentzat. Aipatu du Rapsodie Espagnole eta Alborada del Gracioso «pieza espainiar» gisa ezagutzen direla, baina defendatu du «euskal-espainiartzat» hartu beharko liratekeela. Zehatzago, bigarrenaren kasuan, aipatu du bertsolaritza gogora dakarten «koloreak eta modulazioak» ageri direla; Pavane pour une infante défunte-ri lotuta, azaldu du orfeoia kantatzen entzun izan duenetan haren oihartzunak etortzen zitzaizkiola; eta Une Barque sur L'Océan-en ere euskal kostako itsasoa antzematen duela, eta ez, demagun, Mediterraneokoa: «Atlantikoko urak dira, abenduan nekez bainatuko zaren itsasoarenak, tarteka zatarra denarenak, mendiarekin kontaktu etengabean denarenak».\nHala, zuzendariak esan du Euskal Herrian bizi denetik Ravel «hobeto ulertzera» heldu dela. Euskadiko Orkestrarekin grabatu duen lehen aldia izan da; ez, ordea, orkestrak Ravel grabatu duen estreinako aldia —Joaquin Atxukarro pianistarekin eta orduko zuzendari titular Gilbert Vargarekin Ravelen pianorako bi kontzertu grabatu zituzten 2000n—. Lan berrian, baina, orkestra soilik aritu da, osorik. Urrian egin zuten grabaketa, Donostiako Kursaalean, eta oholtza gehigarri bat ezarrita, 90 musikariak indarrean diren segurtasun tarteekin aritu zitezen.\nHainbatetan interpretatu eta grabatu izan den konpositore batengana itzultzea «erronka erantsia» izan dela ere aipatu du Treviñok, baina, era berean, adierazi du Euskadiko Orkestra «euskal konpositore unibertsalena» interpretatzeko gai izatea «harrotzeko modukoa» dela. «Lana gogotik egin ondotik, harro esan dezaket orkestra garai onean dagoela hau defendatzeko. Uste dugu, gainera, ekarpen berezi bat egin dezakegula, aipatutako euskalduntasuna argitara ateratzeko».\nBide beretik jo du Oriol Roch orkestrako zuzendari nagusiak ere, eta berretsi du nazioartetik proiektuarekiko interesa eta onespena heldu zaiela. «Ez dakit errepertorio bat interpretatzeko egiazko autoritaterik egon daitekeen, baina Euskadiko Orkestrari kanpoan aitortu zaio Ravel interpretatzeko autoritate artistiko bat», adierazi du.\nFormatu fisikoarekin batera, plataforma digitaletan ere zabaldu dute diskoa, eta aipatu dute oihartzun esanguratsua izan duela: besteak beste, itzal handiko Gramophone agerkariak asteko ezinbesteko disko berrien zerrendan sartu du. Ondine zigiluari ere jarri diote azpimarra bai Rochek eta bai Treviñok; bigarrenak lotura estua du harekin, eta oroitarazi du mundu klasikoan «prestigio handiko etxea» dela. «Aukera handia da orkestrarentzat, beraz, bai banaketari eta bai nazioarteko proiekzioari begira».


Vasco Núñez de Balboa - Wikipedia, entziklopedia askea.\nAcla (en) , 1519ko urtarrilaren 15a (43/44 urte)\nMaría de Peñalosa (en)\nesploratzailea, politikaria eta konkistatzailea\nVasco Núñez de Balboa (1475, Jerez de los Caballeros - 1519ko urtarrilaren 15a, Acla, Panama) espainiar esploratzailea eta konkistatzailea izan zen.\nOzeano Barea ekialdeko kostaldetik ikusi zuen lehenbiziko europarra izan zen, bai eta Amerikan kokaleku iraunkor bat ezarri zuen lehenbiziko europarra ere. Izan ere, beste kolono zenbaitekin, Santa Maria la Antigua hiria sortu zuen Darienen, eta bertako alkate izendatu zuten. Hango jauntxoengandik jakin zuen beste itsaso eta lurren berri. Núñez de Balboaren etsaiek, urretan aberats omen ziren lur horiez jabetu nahirik, talde handia bidali zuten Espainiatik. Balboak aurrea hartu zien, ordea. Talde txiki bat antolatu, Francisco Pizarro lagun hartuta, istmoa bestalderaino igaro zuen eta 1513ko irailaren 25ean itsaso berria aurkitu zuen. Pedrarias Dávilak Balboa auzitara eraman eta lepoa moztera kondenatu zuten.\nWikimedia Commonsen badira fitxategi gehiago, gai hau dutenak: Vasco Núñez de Balboa\nBNF: 12400056r (data)\nErdialdeko Amerikaren esploratzaileak\nOrriaren azken aldaketa: 4 ekaina 2020, 20:52.


EAEko Auzitegi Nagusiak ez du bilerak 6 pertsonara mugatzeko baimenik ematen\nEAEko Justizia Auzitegi Nagusiak sei pertsonatik gorako taldeak debekatzeko erabakia noiz hartuko zain zegoen Exekutiboa, agindu berria Euskal Herriko Agintaritzaren Aldizkarian (EHAA) argitaratzeko.\nPertsona bat Bilboko kaleetan zehar. Argazkia: EFE\nFiskaltzak begi onez jo ditu EAErako onartutako neurri murriztaile berriak\nBilerak 6 pertsonara mugatzea ez da gomendioa, debekua baizik\nEuskal Autonomia Erkidegoko Justizia Auzitegi Nagusiak ez die baimenik eman sei pertsonatik gorako taldeen topaketak toki pribatuetan mugatzeko, oinarrizko eskubideak urratzen dituela eta lege babesik ez duela iritzita, iturri juridikoen arabera. 5 eguneko epea du orain helegitea aurkezteko.\nGarbiñe Biurrun EAEko Justizia Auzitegi Nagusiko jarduneko presidenteak epaiaren nondik norakoak azaldu ditu Radio Euskadiko "Boulevard informativo" saioan, epaitegiak 6 pertsonari bilera sozialak mugatzeko baimena ukatu ostean.\n"Eusko Jaurlaritzak iragarritako eta sei pertsona biltzeko eskubidea mugatzeko aginduaz baino ez du hitz egiten epaiak, gainerakoek oinarrizko eskubideak urratzen ez dituztela uste duelako".\nBiurrunek gaineratu duenez, EAEko Justizia Auzitegi Nagusiak "osasun agintaritzaren akordioa, neurriaren proportzionaltasuna eta erabakia babesten duen lege bat ote dagoen aztertu du", eta horren harira ebatzi du "Osasun Publikoaren arloko neurri berezien arauak ez dituela herritar guztiei eragiten dieten oinarrizko eskubideak murrizten, beraz, ez dago legezko estaldurarik".\nEusko Jaurlaritzak helegitea aurkeztu dezake, Biurrunek onartu duenez, eta neurri hori alarma-egoera batek edo lege-erreforma batek estali behar duela uste du. Magistratuaren ustez, jarduera soziala murrizteko beste aukera batzuk daude: "jarduera sozialak de facto mugatzeko neurriak, hala nola ostalaritzako ordutegia murriztea edo jarduerak mugatzea, hori bai baitago baimenduta beste lege batzuetan". Garbiñe Biurrunek gaineratu duenez, "Jarduera soziala mugatu egin daiteke ostalaritza edo kalean edatea bezalako jarduerak murriztuz".\nJose Francisco Cobo epailea: "Kasu honetan justiziak huts egin du"\nUrkulluk erabakia errespetatzen du, baina ez dator bat\nIñigo Urkullu lehendakariak esan du "alarma egoerarik ezean", EAEko Justizia Auzitegi Nagusiak edozein neurri gaitzetsiko duela, auzitegi horrek ostegun honetan hartutako erabakia hizpide.\nSare sozialen bidez, honela mintzatu da lehendakaria ebazpen horri buruz: "Erabakia errespetatu eta onartuko dut, baina ez nator bat horrekin, are gutxiago Fiskaltzak aurretik emandako epaia aintzat hartuta. Izan ere, Fiskaltzak argi utzi zuen COVID-19aren pandemiaren hedapena gelditzeko, "proportzionala eta zentzuzkoa" zela sei lagunetik gorako bilerak debekatzea.\nEusko Jaurlaritzak proposatutako neurriak\nEusko Jaurlaritzako Osasun Sailaren aginduan jasotako neurrietako bat da hori, eta murrizketa berriak ezarri ditu koronabirusaren pandemia hedatu ez dadin. EAEko Justizia Auzitegi Nagusiak sei pertsonatik gorako taldeak mugatzeko erabakia noiz hartuko zain zegoen Exekutiboa, agindu berria Euskal Herriko Agintaritzaren Aldizkarian (EHAA) argitaratzeko eta indarrean jartzeko.\nEAEko Justizia Auzitegi Nagusiaren ebazpenaren ondoren, Eusko Jaurlaritzak ezingo du bere aginduan sartu gizarte-topaketak 6 pertsonara mugatzeko debekua. Horrela, "gomendioari" eutsiko litzaioke, ez da betebehar bat izango.\nOsasun sailburuak joan den larunbatean Euskadiko Babes Zibileko Planaren (LABI) aholku-batzordearen bileraren ostean aurreratu zituen beste alderdi batzuk ere jasotzen ditu aginduak; izan ere, batzorde horren arabera, besteak beste, edukiera % 50era murriztuko litzateke ostalaritzan (terrazak izan ezik) eta kultura eta erlijio ekitaldietan. Gainera, ekitaldietako asistentzia 400 lagunetara eta kanpoko 600 lagunetara mugatzea erabaki zen.\nHorrez gain, ostalaritza ixteko ordutegia 00:00etan ezarri dute, eta txokoetan eta elkarteetan jardutea debekatu du. Parkeak eta lorategiak ixteko eta haur-parkeak erabiltzeko ordutegia 23:00ak arte ezartzen da, eta federatu gabeko kirol-lehiaketak bertan behera geratzen dira.


Eginez Ikasiz: Eskola 2.0-rako bidean\nEskola 2.0-rako bidean\nZer eskaintzen digu Eskola 2.0-k?\nEskoletan Teknologia Berriak txertatzeko Eskola 2.0 proiektuari buruzko informazioa argitaratzea beharrezkoa ikusten dugu, izan ere, irakasle lana egitera goazenean proiektu honekin lan egin beharko dugunez, honi buruzko gogoeta egitea lehentasunezkoa dela iritzi dugu.\nPixkanaka-pixkanaka, ordenagailuak sartzen hasi dira eskolan. Lehendabizi, 5.mailan sartuko dira, eta gero, hortik beherako mailetan saruko dira gradualki (4., 3., 2. eta azkenik 1. mailan).\nTeknologia berriek metodologia aldaketa dakartzate, lehen irakasleek ezagupena "ematen" zieten ikasleei, orain ikasleek eraikiko dute beraien ezagupena, irakasleen laguntzaz. Bestalde, ikasleentzat onuragarria den lan kooperatiboa errazten du, blogen eta wikien bitartez.\nTeknologia berrien sarrera ikastetxeetan:\nAkats handia litzateke pentsatzea teknologia berriek, berez, ikasleen hezkuntza prozesua hobetuko dutela. Egiten duguna oraingo paperezko liburuak ordenagailura pasatzea baldin bada, egoera berean egongo gara; ordenagailuen nobedadea pasatzean, ikasleak berdin aspertuko dira; edo gehiago agian, pantailek gehiago nekatzen baitute ikusmena.\nBeraz, metodologia aldaketa sakona behar da, eta hau, irakasleen ardura da. Orduan galdera litzateke: Prestatuta daude irakasleak 2.0 belaunaldira salto emateko?\nDirudienez, honen inguruan hiru irakasle mota dagoela: Lehenengoa, teknologia berrien kontua ahal duen bezala sahiesten duena, alde batera uzten saiatzen da. Bigarrena, teknologia berriak onartzen dituena, baina aurreko metodologiarekin jarraitzen duena. Hau da, lehengo paperezko liburuak formatu digitalean erabiltzen dituzte eta arbel digitalak arbel tradizionalak bezala; beraz ez dute ezer aldatu.\nAzkenik, badago irakasleen artean beste talde bat, teknologien kontua benetan ulertu duena. Irakasleak laguntzaile edo gidariak baino ez dira, ikasleei bitartekoak eskaini behar dizkiete, baina ikasleak dira beraien informazioa bilatu eta ezagutzak eraiki behar dituztenak. Funtsean, ez dira begiratzen egon behar, "egiten" baizik.\nHala ere, metodologia honekin lan egiteak irakasleari esfortzu gehigarria eskatzen dio, internet etengabe mugimenduan dagoen zerbait delako, eta gaur balio duena, bihar zahartuta geldituko da. Metodo tradizionalean testu liburua zegoen, gida bihurtuta; irakasleak ez zuen ezer bilatu behar, bakarrik "eman", liburuan baitzegoen guztia. Orain, ordea, eguneratzera behartuta dago, bere klaseentzako baliabideak eta bitartekoak bere kabuz bilatuz.\nBestalde, etengabeko esfortzu handi honek, ondorengo galderara gakartza: Merezi al du lan izugarri hori egitea irakasle batek duen soldatarako?\nbaina hori, beste kontu bat da.\nNahi izanez gero, ondorengo erreportaiak Eskola 2.0-ren inguruan informazio gehigarria eskaintzen digu:\nPublicado por Eginez Ikasiz en 14:15


Aire zabaleko Kalistenia parkea eraikiko da Betiondon\nCarlos Totorika Ermuko alkateak iragarri du Betiondon Kalistenia parke bat eraikitzeko obra kontratatu dela 35.000 euroren truke. Kontratua sinatzen denetik hilabete bateko epea izango du esleipendun enpresak parkea eraikitzeko.\nGazte talde batek eginiko eskaerari erantzuna ematen zaiola azaldu du Totorikak, eta herriko kirol ekipamenduak gehitzea ahalbidetuko du ekintza honek. “Kirolaren eta bizimodu aktibo eta osasungarrien alde egiten duen herria da Ermua”, adierazi du.\nUdal Kirol Erakundeak (UKE) eraikiko duen Kalistenia parke berria Betiondon kokatuko da, kalba pista zaharra dagoen gune berean, eta 18 x 5,6 metroko azalera izango du. Zirkuituak honako elementuak izango ditu: dominadak egiteko hiru barra, bi monkey bar –horietako bat mugikortasun urriko pertsonentzat egokituta-, egokitutako bi baranda, bi barra paralelo baxu, bi barra paralelo altu eta zortzi zutoin bertikal.\nAlkateak argitu du gazteek hasieratik parte hartu dutela proiektuaren garapenean, eta 150 metro karratu hartuko dituen instalazioak herriko bizilagunen jarduera fisikoa eta ludikoa areagotzeko balioko duelakoan agertu da.\nParkeko elementu guztiek UNE-EN16630 Europako Segurtasun Arauaren ziurtagiria dute, eta bandalismoaren aurkako materialekin eginak daude, parke publikoetan erabili ahal izateko egokiak izanik. Zorua material sintetiko xurgagarriarekin egingo da, gerta daitezkeen erorikoak babesteko.\nSkateparkarekin gertatu bezala, Udalaren proiektu honek afizio berdinak dituzten gazte talde baten eskaerari erantzuna emango dio. Horrela, alkatearen hitzetan, “gizarteratze mekanismoak indartzen dira eta pertsonen portaera soziala eta emozionala aberasten da”.\nIldo horri jarraiki, Totorikak azaldu du “aire zabalean burutzen den jarduera fisikoa denez, hiritar guztientzat kirola egitea errazten da eta lortu nahi dugun hiri modelo osasungarri eta atseginean sakontzen da”.\nKalistenia parkean jarduera hori egiten hasteko informazio panela kokatuko da. Bertan, erabilera arauak zehaztuko dira, eta parte hartzeko gutxiengo adina 14 urtekoa dela azpimarratuko da. Beraz, adin txikikoek heldu baten laguntza beharko dute parkea erabiltzeko, eta euren erantzukizuna izango da egingo duten ariketa.\nZer da Kalistenia?\n‘Street Workout’ modalitatearekin batera, Kalistenia kirolean oinarritzen den mugimendua eta bizitzeko modu osasungarria da, New Yorken sortua hip hop kulturaren barruan. Jarraitzaileek diotenez, bizitzeko modua da, elkarren arteko errespetua, talde lana eta dibertsio osasungarria bezalako baloreetan oinarritzen dena. Gorputzaren beraren pisuarekin egiten diren ariketak dira, eta muskulu taldeen mugimenduak ditu ardatz, potentzia eta esfortzuaren ordez. Helburua arintasuna, indar fisikoa eta malgutasuna garatzea da.\nAzken hamar urteotan, Kalistenia asko hazi da Europan, talde asko sortu, sare sozialetan ariketak partekatu eta aire zabalean kirolaren praktika areagotu baita. Espainiar estatuko lehenengo taldea 2010. urtean sortu zen Madrilgo Leganés auzoan, eta azken lau urteetan oso ezaguna bihurtu da hiri askotan. Egun, Kalistenia eta Street Workout Elkarte Espainiarra ere badago (AESWC), 35 kirol taldek osatua, eta txapelketak antolatzen dituzte.\nKalisteniaren onurak mota askotakoak dira, ez soilik estetikoak, baita ongizate eta osasun fisiko eta mentalarekin lotutakoak ere. Erabiltzen diren metodoei eta teknikei esker, adin mugarik ez duen ariketa da, eta fisioterapeuta askok gomendatu egiten dute eskoliosia, diskoko hernia edo artikulazioetako arazoak dituzten pazienteentzat.


Diapositiba honek seguruenik kexuak eta intziriak sortzen ditu nire ikaskide teknikoen aurrean bistaratzean. Erakutsi behar dut, ordea. Sarean mugimendu oso diskretuak egon dira iraganean. Web 0.0 genuen funtsean testua eta iragarki taulak. Gogoratzen dituzu egun haiek? Irudia lineaz lerro zure 1200 baud modemarekin kargatzeko zain! (Bai, badakit zaharra naizela!)\nWeb 2.0 kontrol garaia da oraindik, baina orain Bilaketa Motorrak, alegia Google, web trafikoaren jabe. Web 2.0an jarraitzen dugu gaur egun - zure webgunea topatuko bada, hobe bilaketa-emaitza batean lortzea. Sare soziala orain sortzen hasi da, ordea. Jendea muntatzen ari da eta laster-markak partekatzen من خلال mikrobloga aplikazioak eta laster-marka sozialak.\nWeb 2.0-k parekako fitxategiak partekatzearen beherakada ere ikusi zuen. Napster bota egin zuten eta hackerrek, crackerrek eta lapurrek lur azpira joan behar izan zuten. The Pirate Bay-n barrena proxy zerbitzari eta torrente anonimoak lehen mailara jauzi egin dira "doakoa" Interneten prezioa izaten jarraitzen duelako.\nBilatzaileen nagusitasunaren gainbeherarekin batera, publizitate 'autogestionatuaren' etorrera ere haziko da. Google-k jada ez du iragarle eta argitaratzaileen arteko transakzioa kenduko, teknologia berriek iragarleek nahi dituzten argitaletxeetan beren iragarkiak kudeatzea ahalbidetuko dute eta argitaletxeek zuzenean ordainduko dute.


Umorea h gabe. Noticias de Gipuzkoa\nUmorea h gabe\nAna Urkiza - 2017(e)ko martxoaren 13a, astelehena - 11:37etan eguneratua\nTelebista publiko batek ezin du ikus-entzuleen (telebista publikoa ordaintzen duten hiritarren) zati bat iraindua sentituko den edukirik igorri. Hau esanda, Ni euskalduna naiz eta zu?umore programarekin gertatutakoa ikusita, argi geratu da (zalantzarik bagenuen ere), bi hiritar mota direla telebista hori ordaintzen dutenak: euskaldunak eta ez euskaldunak. Beren buruari barre egiten dakitenak eta ez dakitenak. Eurei buruz kristonak eta bi esaten entzutera ohituta daudenak eta, beti ere kultura hegemonikoaren baitako, besteak zapaltzeko ohitura izanik, sekula inolako azalpenik eman behar izan ez dutenak. Umorea h gabe eta umorea h-rekin idazten dutenak. Umorea zentsurapean egitera ohituta daudenak eta h-umorea dena bale salbokonduktoarekin egin izan dutenak.\nEz, iraintzea ez da balekoa. Ez eta doakoa ere, agi denez. Baina argi dago, telebista publikoa ordaintzen dutenhoriek bi herri ezberdinetakoak direla. Euskaradunen iruditeriaz bat egiten dutenak eta iruditeria horren parte ez direnak. Nortasun zehatz bateko tribu direla senti-tzen dutenak eta ez, zibilizazio aurreratuagoen arrazakoak direla uste dutenak. Txikitasunetik behatza baizik igotzera ausartzen ez direnak, eta handitasunetik zapaltzea zalantzan ere jar-tzen ez dutenak. Adierazpen askatasunaren erpinak lantzen jarraitzen dutenak eta askatasuna haizea alde dutenean bakarrik defendatzen dutenak.\nHorixe bera. Noiz, non eta nola barre egin behar dugun ere esan nahi digutela. Eta, bestela, egiten dugun orok ondorioak dituela. Erretzen dagoen iltze bati ere heltzeko gai dira zarata ateratzeko, nahiz eta Euskal Telebistan esaten dena bost axola zaien. Bide batez, jakin nahiko nuke nola harrapatu dituzten, hain hizkuntza pobrean egindako umore saio trakets batean bigarren mailako aktoreek esandako bide gabekeriok...\nLaburtuz: umorea batzuk h gabe eta besteek h-ez idazten dutela.


Ezkerraldeko berbalagunak: 2014/06\nEuskara lehiaketa, Sestaon\nMingaiak astintzeaz gain, primeran pasatu nahi baduzue, etorri hurrengo ekainaren 24an Sestaoko txosnagunera. Arratsaldean, 18:00etatik aurrera taldekako lehiaketa antolatuko dugu, guztion artean euskara praktikatu, ikasi eta elkarbanatzeko.\nGurasoak, seme-alabak, ikasleak, irakasleak... guztiek izango dute lekua. Anima zaitezte!!!\nEuskal kanta tailerra-kronika\nIkasturte honetako azken saioan beti bezain gogotsu elkartu ginen. Nork bere kantari buruzkoa prest eta besteenak ezagutzeko asmoz.\nOraingoan beste 3 kanta izan genituen, gure zerrenda luzatuz.\nKatamalo taldearen "Katamalo" kanta izan genuen. Doinu mexikar antzekoa duena eta Maialen Lujanbioren hizduna.\nBetagarriren "Zorion argiak" doinu dantzagarri eta mezu zuzena duena.\nKanta herrikoia den "txantxibiri". Oskorrik ere kantatzen badu ere, Txatanuga Futz Bandena entzun genuen.\nUrrian berriro elkartuko gara eta gurekin batera tailer hauetan parte hartzera animatu nahi zaitugu. Udako oporrez gozatu eta bueltan egongo gara!\nUda gero eta gertuago dugu! Udako solstizio gauean, eguna ahalik eta gehien luzatu nahian su txikiak pizten dira herri guztietan.\nMamarigan aspaldiko ohitura dute "Eki Eguna" ospatzea ekainaren 23an.\nAnimatu, gerturatu eta parte hartu!\nEguna: ekainaren 23an, astelehena.\nOrdua: 17:30etik aurrera.\nHurrengo ekainaren 27an Sestao abordatuko dugu!!!!\nSanturtzin hasiko du ibilbidea gure itsasontziak, bertako piratak hartu ondoren Portugalete eta Barakaldokoen bila joango delarik. Eta guztiok batera Sestaon berb@bordajea egingo dugu!!!\nBertsolariak, trikitilariak, mozorro lehiaketa.... Animatu eta etorri gugaz!!!!\nItsasontzian gurekin etorri nahi baduzue, eman izena ezkerraldea@aek.org helbidean edo 678 626 567 telefono zenbakian.\nPortugaleten "Apelliduak" abizendu formazio tailerra\n"8 apellidos vascos" filmari keinua eginda Euskaltzaindiko onomastika batzordeko Mikel Gorrotxategi izango dugu gurekin. Berak Euskaltzaindiak arlo horretan (leku izenak, pertsona izenak...) egiten duen lana azalduko digu ikusentzunezko eta guzti. Euskal abizenak euskal grafiara ofizialki nola alda daitezken ere azalduko digu udaleko euskara zerbitzuko Garbiñe Okerantzak.\nDATA: Ekainaren 19a osteguna\nSanturtziko Itsasoa Museoan familientzat ekitaldi bereziak\nSanturtziko Itsasoa Museoa bera bisitatzeaz gain, ume eta familientzat ekitaldiak antolatzen dituzte. Esaterako, ondoko hauek biak:\nIpuin kontalaria: ekainaren 21ean, larunbatean, 12:00etan. Sarrera: 7 eta 16 urte artekoentzat euro batean, 7 urte baino gazteagoentzat eta helduentzat doan.\nFamilientzako marinel tailerrak: ekainaren 22an, igandean, 12:00etan Energia berrerabilgarriei buruzkoa izango da. Izena ematea: 7 eta 16 urte artekoentzat euro batean, 7 urte baino gazteagoentzat eta helduentzat doan.\nHauetan izena emateko Museoan bertan edo turismo santurtzi loturan klikatuz.\n"Festa dezagun gaurdanik geroa" dokumentala Santurtzin\nEuskal Herriko Bilgune Feministak eta Emaginek burututako "Festa dezagun gaurdanik geroa" dokumentala aurkeztuko dugu eta prozesuan ibilitako bi pertsona etorriko dira honen inguruan hitz egitera.\nDokumentalaren helburua herriko festak betaurreko morez begiratzea da, eta jai hauetan emakumeen papera zein eta zelakoa den hausnartzea, jai parekideak nola ulertu eta praktikan jarri ditugun aztertzen duen gogoeta feminista, alegia.\nEguna: ekainaren 20an, ostiralean\nLekua: La Kelo gaztetxean\nMusika tresna bitxiak, Sestaon\nBihar, hilak 12, musika tresna berezi eta bitxien inguruko hitzaldia izango dugu Sestaoko AEK euskaltegian.\nJuanjo Abad izango dugu hizlari, urteetan bilduma oso berezi eta ikusgarria lortu duena. Bere zaletasunaz eta tresnen berezitasunetaz mintzatzeaz gain, abesti pare batetaz gozatzeko aukera ere luzatuko digu.\nNon: AEK euskaltegian, Sestao\nPORTUGALETEN lepoko eta buruko MASAJEAK ematen ikasteko tailerra\nZure burua erlaxatzeko edo zure inguruko lagunen bati edo bikotekideari masajeren bat emateko TAILER praktikoa da hauxe. Fisioterapeuta baten eskutik noski. Zatoz eta parte hartu, doakoa izango da!!! 16 pertsonentzako lekua izango da eta dagoeneko 10 leku bete dira. Arin ibili zaitez eta izena eman ezazu!!!\nDATA: Ekainaren 13a ostirala\nLEKUA: Pando Aisia kiroldegia (Portugalete)\nIZENA EMATEKO: alfre-e@aek.org\nKirola egitea ona da eta euskaraz egitea ere bai, noski! Euskaraz bizitzeko nahia aldarrikatu nahi dugu Ezkerraldean. Ez da korrikalari profesionala zertan izan! Bi ibilbide izango dira: bata km bakarrekoa eta bestea, 4 kilometrokoa. Eta aldaparik igo gabe, non eta Portugaleten!\nAnimatu! Euskara merezi du eta!\nIzen ematea: AEKn edo Udal euskaltegian, egunean bertan edo e-posta:\nalfre-e@aek.org / euskara@portugalete.org /xaribari@aek.org / euskaltegi@portugalete.org\nPrezioa: Umeek 2€, helduek 5€ (dirua larsterketaren antolaketarako izango da)\nBI IBILBIDE: Laburrak km1 eta luzeak 4km ( Txurruka pasealekuan, Rialiatik Itsasargira)\nDuela bi aste jaso genuen oinarrizko eta GPS bidezko orientazio ikastaroa. Oinarrizko hainbat kontu ezagutu eta praktikan jarri genituen ariketa praktikoen bitartez. Ondoren, GPSak eman ditzakeen hamaika erabileren berri izan genuen.\nHurrengo larunbatean Aralar aldera abiatu ginen gogo handiz GPS, makulu eta motxilak eramanda. Dolmenen ibilbidearen hasieran milaka urtedun zuhaitz erraldoiak ikusi genituen eta ondoren hainbat dolmen. Batzuk txondor izandakoak, beste batzuk hilobi, ... Eguraldia lagun lasai asko egin genuen bidea.\nOstean Etxarrira joan eta bertan merezitako bazkaria egin genuen etxera bueltatu aurretik.\nHauxe duzue egindako ibilbidea:\nPortugaleten "MUNDUA OSATZEN" atala\nEUSKARA JENDEA dokumentalaren azken atala ikusteko aukera izango duzu. Hogeigarren mendean gure hizkuntzak izandako bilakaerari buruzko testigantzak, azalpenak eta bideoek osatuko dute nabarmentzen dizugun honako hitzordua. Ezin duzu galdu!!!\nDATA: Ekainak 4 asteazkena\nSanturtziko Itsasoa Museoan familientzat ekitaldi ...\n"Festa dezagun gaurdanik geroa" dokumentala Santur...\nPORTUGALETEN lepoko eta buruko MASAJEAK ematen ika...